text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 Emva kwezi zinto uKumkani uAhaswerosi wamenza mkhulu uHaman+ unyana kaHamedata umAgagi+ waza wamphakamisa+ wambeka etroneni yakhe ngaphezu kwazo zonke ezinye iinkosana ezazikunye naye.+
2 Kwaye bonke abakhonzi bakakumkani ababesesangweni likakumkani+ babethoba bequbuda kuHaman, kuba ukumkani wayeyalele ngolo hlobo ngaye. Kodwa uMordekayi, wayengathobi engaqubudi kuye.+
3 Yaye abakhonzi bakakumkani ababesesangweni likakumkani bathi kuMordekayi: “Kutheni na uwugqitha umyalelo kakumkani?”+
4 Yaye kwathi, xa babethetha kuye imihla ngemihla, kwaye engabaphulaphuli, bandula ke baxelela uHaman ukuze babone ukuba uMordekayi wayeza kuqhubeka kusini na nesi simo sakhe;+ kuba wayebaxelele ukuba ungumYuda.+
5 Ke kaloku uHaman waqhubeka embona uMordekayi ukuba wayengathobi engaqubudi kuye,+ waza uHaman wazaliswa ngumsindo.+
6 Kodwa kwakuyinto ecekisekayo emehlweni akhe ukuba amse isandla uMordekayi yedwa, kuba babemxelele ngabantu bakuloMordekayi; yaye uHaman wafuna ukuwabhubhisa+ onke amaYuda awayekuwo wonke ummandla ka-Ahaswerosi, abantu bakuloMordekayi.+
7 Ngenyanga yokuqala,+ oko kukuthi, inyanga enguNisan, ngonyaka weshumi elinesibini+ kaKumkani uAhaswerosi, uthile wenza iPuri,+ oko kukuthi, iQashiso,+ phambi koHaman imihla ngemihla nenyanga ngenyanga, ukuya kweyeshumi elinesibini, inyanga enguAdare.+
8 UHaman wathi kuKumkani uAhaswerosi: “Kukho bantu bathile abachithachithiweyo+ nabahlukileyo abaphakathi kwezizwana kuwo onke amaphondo kummandla wakho;+ yaye imithetho yabo yahlukile kweyabo bonke abanye abantu, nemithetho kakumkani abayenzi,+ yaye akufanelekanga ngokumkani ukuba abayeke.
9 Ukuba kubonakala kulungile kukumkani, makubhalwe ukuba batshatyalaliswe; yaye ndiya kuhlawula iitalente zesilivere ezilishumi lamawaka+ ezandleni zabo benza lo msebenzi+ ngokuyizisa kwindawo yokugcina ubuncwane bukakumkani.”
10 Ukumkani wawushenxisa umsesane wakhe wokutywina+ esandleni sakhe waza wawunika uHaman+ unyana kaHamedata umAgagi,+ lowo wayebonakalisa ubutshaba kumaYuda.+
11 Yaye ukumkani wahlabela mgama wathi kuHaman: “Unikwe isilivere,+ nabantu, ukuba wenze kubo ngokuvumelana nokulungileyo emehlweni akho.”+
12 Kwandula ke kwabizwa oonobhala bakakumkani+ ngenyanga yokuqala ngomhla wayo weshumi elinesithathu, kwaza kwabhalwa+ ngokuvumelana nako konke oko uHaman wayekuyalele amabamba kakumkani neerhuluneli ezazilawula kumaphondo ahlukahlukeneyo,+ neenkosana zezizwana ezahlukahlukeneyo, zephondo ngalinye, ngesimbo salo sokubhala,+ nesizwana ngasinye ngolwimi lwaso; kwabhalwa kwaza kwatywinwa ngomsesane wokutywina+ kakumkani egameni+ likaKumkani uAhaswerosi.
13 Kwathunyelwa iincwadi ngabathwali besigidimi+ kuwo onke amaphondo kakumkani, ukuba kubhujiswe, kubulawe kuze kutshatyalaliswe onke amaYuda, umfana kunye nendoda endala, abantwana nabafazi, ngosuku olunye,+ ngomhla weshumi elinesithathu kwinyanga yeshumi elinesibini, oko kukuthi, ngenyanga enguAdare,+ nokuze kuphangwe amaxhoba abo.+
14 Umbhalo okhutshelweyo wawuza kunikwa bonke ababekumaphondo+ ahlukahlukeneyo njengomthetho+ upapashwe kuzo zonke izizwana, ukuze zilungele olu suku.
15 Baphuma abathwali besigidimi, bekhawuleza+ ngenxa yelizwi likakumkani, kwaye umthetho wawiswa kwinqaba iShushan.+ Ke yena ukumkani noHaman, bahlala phantsi ukuze basele;+ kodwa kwakusisiphithiphithi+ kwisixeko saseShushan.+
Yithumele
Yithumele
Estere 3
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=17&Chapter=3&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D17%26Chapter%3D3%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
I-logic
Igama elithi logic livela kwigama lesiGreek elithi logos. I-logos yona ingathetha isivakalisi, i-discourse, i-reason, i-rule, i-ratio. Ewe kona ezi ntsingiselo azinakunceda ngokwaneleyo ukunika intsingiselo eyiyo yegama elithi 'logic' ngale ndlela lisetyenziswa ngayo kungoku nje.
Ungayichaza uthi yintoni kanye kanye i-logic? Ngokufutshane singathi i-logic sisifundo ngeeprinciples ze-reasoning efanelekileyo okanye eyiyo, nekuthiwa ngokwakwa science yi-correct reasoning. Le nkcazo yeyexeshana nje kuba indlela ekuchazwa ngayo intsingiselo ye-logic ngumcimb'onzima otshis'ibunzi nodala ingxwaba-ngxwaba. kodwa ke, ngenxa yokokuba kufuneka sikwazisile mfundi ngesi sifundo se-logic, sicinga okokuba kubalulekile okokuba sikunike ufifi ngesi sifundo ozakube usifunda. yiloo nto kuphela esizakube siyenza kweli phepha okwangoku. Nje ngoko sele siwuchazile umahluko phakathi kwe-logic reasoning ne-psychology of reasoning phantsi kwesihloko esithi 'ii-principles, ngoku sizakuthetha kuvokotheke ngayo nge-logic neeprinciples zayo.
Ii-principles ze-logic[tshintsha | edit source]
Khawutsho ke, zeziphi ezi principles zereasoning ezenza i-logic? zininzi ii-principles ezi lolu hlobo, kodwa ke eyona nto esiyifundayo (kungeyiyo yodwa) kwi-logic zii-principles ezilawula nezingumkhomba-ndlela obonisa i-validity yeengxoxo (okanye yee-arguments ukuze sikwazi ukubona okokuba ingaba izigqibo ezithile ekuthi kufikelelwe kuzo ziziziphumo zoko bekukukhe kwabekwa ngaphambili njengento enokwenzeka. Umzekelo, khawuqwalasele ezi ngxoxo zintathu zilandelayo:
Ukuba uZola uhlala ezilalini, ke uZola ulihlwempu. UZola uhlala ezilalini. Ngoko ke, uZola lihlwempu.
Ukuba u-K>10, ke u-K>2. u-K>10. Ngoko ke, u-K>2.
Ukuba i-Johannesburg iseRhawutini, ke i-Johannesburg ayikho se-Eastern Cape. I-Johannesburg ise-Rhawutini. Ngoko ke, i-Johannesburg ayikho se-Eastern Cape.
Ezi ngxoxo zintathu sizibonayo apha ngokuqinisekileyo ziingxoxo ezilungileyo kuba kaloku izigqibo ekufikelelwa kuzo ngazo zisekelezelwe zikwalandela ii-assumptions(oko sele kutshiwo ngaphambili). Ukuba ngaba ezi-assumptions ze-argument ngenene zinyanisekile okanye zi-true, nesigqibo se-argument ekufikelelwa kuso si-true. I-logician izakukuxelela okokuba zonke ziyimibandela yaloo argument ekuthiwa yi-modus ponens.

robotstxt: allowed

filter: keep


text:
Rafael Correa
U-Rafael Vicente Correa Delgado (UngumSpanish owazalwa ngomhla we-6 ka-April ngomnyaka ka-1963), ngumntu obaluleke kakhulu eMzantsi Melika. Lo mfo ungumongameli weRephablikhi yase-Ecuador, wayekhe wangumongameli wemanyano yeezizwe ezimanyeneyo zaseMzantsi Melika. Lo mfo uyingcaphephe kwezoqoqosho, kwaye izifundo zakhe kweli candelo wazinxonxothela kwase-Ecuador, e-Belgium nase-United States. Kwathi xa umnyaka ka-2006 usiya ekupheleni, wonyulwa wabangumongameli. Yhiyo le nto waqalisa kwi-ofisi yakhe njengomongameli ngeyoMqungu okanye ke singathi ngoJanyuwari ka-2007. Kwathi kweyomnga ka-2008, u-Correa wadiza okokuba kukho ityala le-bond elavulwa ngobuqhophololo nokunyoluka elilinganiselwa kwinkuntyula yemali engange-Ş3. Kwakusithiwa ke elo tyala lenziwa noorhulumente bangaphambili.
Rafael Correa (1963)


text:
ISAHLUKO 4
“UYehova . . . Unamandla Kakhulu”
1, 2. Ziziphi izinto ezimangalisayo awazibonayo uEliya ebomini bakhe, kodwa ziziphi iziganeko ezikhwankqisayo awazibonayo kumqolomba weNtaba iHorebhe?
UELIYA wayebone izinto ezimangalisayo ngaphambili. Wayebone amahlungulu emzisela ukutya kabini ngemini ngoxa wayezimele. Wayebone izikhongozelo ezimbini zomgubo neoli zisetyenziswa ebudeni bethuba elide lendlala kodwa zingapheli. Wayede wabona nomlilo usihla esibhakabhakeni njengempendulo kumthandazo wakhe. (1 Kumkani, isahluko 17, 18) Sekunjalo, uEliya wayengekaze abone nantoni na efana nale.
2 Njengoko wayechophile ngasesangweni lomqolomba weNtaba iHorebhe, wabona uthotho lweziganeko ezikhwankqisayo. Kwaqala kwavuthuza umoya. Umele ukuba wawubhudla ngamandla, ngomgqumokazi omkhulu, kuba wawunamandla kangangokuba wada wahlekeza iintaba namawa. Emva koko kwalandela inyikima, eyawudiliza umhlaba ngamandlakazi amakhulu. Kwaza kwafika umlilo. Njengoko wawuqhuqhumba utshisa yonke into kuloo ngingqi, uEliya umele ukuba wayiva ingqatsini yobushushu bawo.—1 Kumkani 19:8-12.
“Khangela! uYehova wayedlula”
3. UEliya wabona ubungqina baluphi uphawu lukaThixo, yaye thina sinokububona phi ubungqina bolo phawu?
3 Zonke ezi ziganeko zahlukeneyo zabonwa nguEliya zazinento enye ezazifana ngayo—zazibonakalisa amandla amakhulu kaYehova uThixo. Kambe ke, akukho mfuneko yokuba sibone ummangaliso ukuze sibone olu phawu lukaThixo. Luzicacele nje. IBhayibhile isixelela ukuba indalo inikela ubungqina ‘bamandla angunaphakade nobuThixo’ bukaYehova. (Roma 1:20) Khawucinge nje ngokulenyeza kombane nokugqekreza kweendudumo, ukuqukuqela okuhle kwamanzi eengxangxasi, ubukhulu obumangalisayo besibhakabhaka esineenkwenkwezi! Ngaba oko akukubonisi amandla kaThixo? Ukanti, bambalwa abantu kwihlabathi lanamhlanje abawaqondayo amandla kaThixo. Bambalwa nangakumbi abakuqondayo ukusebenza kwawo. Noko ke, ukuluqonda olu phawu lukaThixo, kusinika izizathu ezininzi zokusondela kuYehova. Kweli candelo siza kuwahlolisisa ngokweenkcukacha amandla angenakuthelekiswa nanto kaYehova.
Uphawu Olubalulekileyo LukaYehova
4, 5. (a) Luluphi unxibelelwano olukhoyo phakathi kwegama likaYehova kunye nobukhulu, okanye amandla akhe? (b) Kutheni kufanelekile nje ukukhetha kukaYehova inkunzi yenkomo ukufuzisela amandla akhe?
4 UYehova unamandla akhethekileyo. UYeremiya 10:6 uthi: “Akukho namnye unjengawe, Yehova. Umkhulu, negama lakho likhulu ngamandla.” Phawula ukuba ubukhulu namandla zinxulunyaniswa negama likaYehova. Khumbula ukuba, ubungqina bubonisa ukuba eli gama lithetha ukuba “Ubangela Kubekho.” Yintoni emenza uYehova akwazi ukuzenza abe kuko nakuphi na akhetha ukuba kuko? Enye yezo zinto, ngamandla akhe. Ewe, amandla kaYehova okwenza izinto, nawokuphumeza ukuthanda kwakhe, akasikelwanga mda. Loo mandla alolunye lweempawu zakhe ezibalaseleyo.
5 Ekubeni singenakubuqonda ngokupheleleyo ubukhulu bamandla akhe, uYehova usebenzisa imizekeliso ukusinceda. Njengoko sibonile, usebenzisa inkunzi yenkomo ukufuzisela amandla akhe. (Hezekile 1:4-10) Loo mzekeliso ufanelekile, kuba kwanenkunzi yenkomo efuyiweyo isisidalwa esikhulu nesinamandla. Abantu basePalestina ngamaxesha okubhalwa kweBhayibhile, babengafane badibane nayo nantoni na enamandla njengayo. Kodwa babesazi uhlobo oluthile lwenkunzi yenkomo eyoyikeka ngakumbi—inkunzi yenkomo yasendle, engasekhoyo ngoku. (Yobhi 39:9-12) UMlawuli waseRoma uJulius Caesar wakha wathi ezi nkunzi zeenkomo zazibulingana neendlovu. Wabhala wathi: “Makhulu amandla azo, makhulu namendu azo.” Khawuyithelekelele nje indlela obuya kuziva umncinane yaye ubuthathaka ngayo xa ubunokuba secaleni kweso sidalwa!
6. Kutheni inguYehova kuphela obizwa ngokuthi “Somandla”?
6 Ngokufanayo, abantu bancinane kakhulu yaye babuthathaka xa bethelekiswa noThixo onamandla, uYehova. Kuye, kwaneentlanga ezomeleleyo zifana nje nesuntswana lothuli ezikalini. (Isaya 40:15) Ngokungafaniyo naso nasiphi na isidalwa, uYehova unamandla angasikelwanga mda, kuba nguye kuphela obizwa ngokuthi “Somandla.” * (ISityhilelo 15:3) UYehova “womelele ngamandla” yaye ‘unamandla amakhulu.’ (Isaya 40:26) Ungumthombo wamandla angapheliyo. Akaxhomekekanga kuwo nawuphi na umthombo ongaphandle wamandla, kuba “amandla ngakaThixo.” (INdumiso 62:11) Kodwa, uYehova uwasebenzisa njani amandla akhe?
Indlela UYehova Awasebenzisa Ngayo Amandla Akhe
7. Uyintoni umoya oyingcwele kaYehova, yaye asichazela ntoni ngawo amagama olwimi lwantlandlolo asetyenzisiweyo eBhayibhileni?
7 Umoya oyingcwele uhla uvela kuYehova ngokungenasiphelo. Ukukusebenza kwamandla kaThixo. Kangangokuba, kwiGenesis 1:2, iBhayibhile ibhekisela kuwo ‘njengamandla kaThixo asebenzayo.’ Igama lantlandlolo lesiHebhere nelesiGrike eliguqulelwe ngokuthi “umoya,” lisekwanokuguqulelwa nangokuthi “impefumlo,” nangokuthi “ukudubula.” Ngokutsho kwababhali bezichazi-magama, amagama olwimi lwantlandlolo ayebhekisela ekusebenzeni kwamandla angabonakaliyo. Njengomoya ovuthuzayo, umoya kaThixo awubonakali emehlweni ethu, kodwa uyasebenza ngokwenene yaye ngokubonakalayo.
8. EBhayibhileni, ubizwa njani ngokufuziselayo umoya kaThixo, yaye kutheni kufanelekile nje ukuwufanisa ngaloo ndlela?
8 Umoya oyingcwele kaThixo usebenza ngeendlela ezahlukahlukeneyo ezingenasiphelo. UYehova unokuwusebenzisa ukuphumeza nayiphi na injongo anayo engqondweni. Ngoko, ngokufanelekileyo, eBhayibhileni umoya kaThixo ubizwa ngokufuziselayo ngokuba ‘ngumnwe’ wakhe, ‘isandla sakhe esomeleleyo,’ okanye ‘ingalo yakhe eyoluliweyo.’ (Luka 11:20; Duteronomi 5:15; INdumiso 8:3) Kanye njengokuba umntu enokusebenzisa isandla sakhe ekwenzeni imisebenzi emininzi efuna ubuchule namandla ahlukahlukeneyo, ngoko noThixo unokuwusebenzisa umoya wakhe ukuphumeza nayiphi na injongo—njengokudala isuntswana elincinane kakhulu leathom okanye ukwahlukanisa uLwandle Olubomvu okanye ukwenza amaKristu enkulungwane yokuqala athethe ngeelwimi zasemzini.
9. Makhulu kangakanani amandla kaYehova okulawula?
9 Kwakhona uYehova usebenzisa amandla ngokusebenzisa igunya lakhe njengoMongami Wendalo Iphela. Ngaba unokukuthelekelela ukuba nezigidi ngezigidi zezidalwa ezikrelekrele, ezikulangazelelayo ukuthobela umyalelo wakho? Lawo ngamandla okulawula anawo uYehova. Unabakhonzi abangabantu, abadla ngokufaniswa eZibhalweni kunye nomkhosi. (INdumiso 68:11; 110:3) Noko ke, umntu usisidalwa esibuthathaka xa ethelekiswa nengelosi. Kaloku, xa umkhosi wama-Asiriya wahlasela abantu bakaThixo, ingelosi nje enye yabulala abali-185 000 kuloo majoni ngobusuku nje obunye! (2 Kumkani 19:35) Iingelosi zikaThixo ‘zomelele ngamandla.’—INdumiso 103:19, 20.
10. (a) Kutheni uSomandla ebizwa ngokuba nguYehova wemikhosi? (b) Ngubani oyena unamandla kuyo yonke indalo kaYehova?
10 Zingaphi iingelosi ezikhoyo? Umprofeti uDaniyeli wabona umbono wezulu awathi kuwo wabona ngaphezu kwe-100 lezigidi zezidalwa zomoya zimi phambi kwetrone kaYehova, kodwa akukho nto ibonisa ukuba wazibona zonke iingelosi. (Daniyeli 7:10) Ngoko kusenokuba kukho amakhulu ezigidi zeengelosi. Ngenxa yoko uThixo ubizwa ngokuba nguYehova wemikhosi. Esi sibizo sichaza igunya lakhe njengoMyaleli wenkitha yeengelosi ezinamandla nezilungeleleneyo. Uye wamisela uNyana wakhe, “izibulo kwindalo yonke,” ukuba aphathe zonke ezi zidalwa zomoya. (Kolose 1:15) Njengengelosi enkulu—umphathi wazo zonke iingelosi, iiserafi neekherubhi—uYesu ungoyena unamandla kuyo yonke indalo kaYehova.
11, 12. (a) Ilizwi likaThixo linamandla ngaziphi iindlela? (b) UYesu wabungqina njani ubukhulu bamandla kaYehova?
11 Ikho nenye indlela uYehova awasebenzisa ngayo amandla akhe. AmaHebhere 4:12 athi: “Ilizwi likaThixo liphilile, linamandla.” Ngaba uye wawaphawula amandla amakhulu elinawo ilizwi likaThixo, okanye isigidimi esiphefumlelwe ngomoya, ngoku esilondolozwe eBhayibhileni? Sinokusomeleza, siqinise ukholo lwethu, size sisincede senze utshintsho olukhulu ebomini bethu. Umpostile uPawulos walumkisa abo wayekholwa kunye nabo ukuba babaphephe abantu ababandakanyeke ekuziphatheni okubi. Wandula ke wongezelela wathi: “Kanti abanye kuni babenjalo kanye.” (1 Korinte 6:9-11) Ewe, kuye kwasebenza amandla ‘elizwi likaThixo’ kubo, labanceda ukuba batshintshe.
12 Amandla kaYehova makhulu kakhulu yaye neendlela zokuwasebenzisa zininzi kangangokuba akukho nto inokuwathintela. UYesu wathi: “KuThixo izinto zonke zinako ukwenzeka.” (Mateyu 19:26) UYehova uwasebenzisela ukuphumeza yiphi injongo amandla akhe?
Amandla Asetyenziswa Ngenjongo
13, 14. (a) Kutheni sinokuthi uYehova akangomthombo nje ongaphiliyo wamandla? (b) UYehova uwasebenzisa ngaziphi iindlela amandla akhe?
13 Umoya kaYehova ungaphezu kwawo nawaphi na amandla okwenyama; yaye uYehova akanguwo nje umthombo ongaphiliyo wamandla. UnguThixo ongumntu owalawula ngokupheleleyo amandla akhe. Noko ke, yintoni emshukumisela ekuthini awasebenzise?
14 Njengoko siza kubona, uThixo usebenzisa amandla ukudala, ukutshabalalisa, ukukhusela, ukuhlaziya—ngamafuphi singathi, ukwenza nantoni na ukuze aphumeze iinjongo zakhe ezigqibeleleyo. (Isaya 46:10) Maxa wambi, uYehova uwasebenzisa amandla akhe ukutyhila iinkalo ezibalulekileyo zobuntu nemigaqo yakhe. Ngaphezu kwako konke, uwasebenzisa amandla akhe ukuze aphumeze ukuthanda kwakhe—ukuthethelela ulongamo lwakhe nokungcwalisa igama lakhe elingcwele ngoBukumkani bukaMesiya. Akukho nto inokuze iyiphuthise loo njongo.
15. UYehova uwasebenzisela yiphi injongo amandla akhe ngokuphathelele abakhonzi bakhe, yaye kwaboniswa njani oku kwimeko kaEliya?
15 Kwakhona uYehova usebenzisa amandla akhe ukuze kungenelwe thina. Phawula oko kuthethwa yeyesi-2 yeziKronike 16:9, ethi: “Ngokubhekisele kuYehova, amehlo akhe asingasinga emhlabeni wonke ukuba ababonise amandla abo bantliziyo ziphelele kuye.” Umzekelo woku, ngamava kaEliya akhankanywe ekuqaleni. Kwakutheni ukuze uYehova awabonakalise ngendlela eyoyikeka ngolo hlobo amandla akhe kuye? Kaloku, uKumkanikazi ongendawo uIzebhele wayefunge ukumbulala uEliya. Lo mprofeti wabaleka, esindisa ubomi bakhe. Wayelilolo, esoyika, yaye edimazekile—ngokungathi konke ukusebenza kwakhe nzima kwakulilize. Ukuze akhuthaze le ndoda idandathekileyo, uYehova wamkhumbuza ngokucacileyo uEliya ngamandla akhe obuthixo. Loo moya, inyikima, nomlilo, zazibonisa ukuba uEliya wayekunye noyena Mntu unamandla kwindalo iphela. Wayenokumoyikela ntoni uIzebhele, xa exhaswa nguThixo usomandla?—1 Kumkani 19:1-12. *
16. Kutheni kufanele kusikhuthaze ukucingisisa ngamandla amakhulu kaYehova?
16 Nangona ngoku ingeloxesha lakhe lokwenza imimangaliso, uYehova akaguqukanga kwinto abeyiyo ngexesha likaEliya. (1 Korinte 13:8) Usenolangazelelo olufanayo namhlanje lokusebenzisa amandla akhe ngenxa yabo bamthandayo. Liyinyaniso elokuba, uhlala kummandla ophakamileyo womoya, kodwa akakude kuthi. Amandla akhe akamiselwanga mda, ngoko umgama awungomqobo kuye. Kunoko, “usondele uYehova kubo bonke abo bambizayo.” (INdumiso 145:18) Ngesinye isihlandlo xa umprofeti uDaniyeli wabiza uYehova ecela uncedo, kwafika ingelosi engekagqibi nokuthandaza! (Daniyeli 9:20-23) Ayikho into enokuthintela uYehova ukuba angabancedi aze abomeleze abo bamthandayo.—INdumiso 118:6.
Ngaba Amandla KaThixo Amenza Angafikeleleki?
17. Amandla kaYehova asenza soyike ngayiphi ingqiqo, kodwa luhlobo olunjani loloyiko angasenzi sibe nalo?
17 Ngaba amandla kaThixo afanele asenze simoyike? Simele siphendule ngokuthi ewe nangokuthi hayi. Sithi ewe kuba olu phawu lusinika isizathu esihle sokuba noloyiko lobuthixo, uloyiko nentlonelo enkulu esixubushe ngokufutshane ngayo kwisahluko esingaphambili. IBhayibhile isixelela ukuba, olo loyiko ‘lukukuqala kobulumko.’ (INdumiso 111:10) Noko ke, sikwaphendula nangokuthi hayi kuba amandla kaThixo akasiniki sizathu sakuba nedyudyu ngaye okanye soyike ukusondela kuye.
18. (a) Kutheni abantu abaninzi bengabathembi nje abo banegunya? (b) Sazi njani ukuba uYehova akanakonakaliswa ligunya analo?
18 “Igunya liyonakalisa, igunya elipheleleyo lonakalisa ngokupheleleyo.” Wabhala watsho omnye umbhali-mbali oliNgesi uLord Acton ngowe-1887. La mazwi akhe aye aphindaphindwa kaninzi, mhlawumbi ngenxa yesizathu sokuba abantu abaninzi bawabona eyinyaniso engenakuphikiswa. Abantu abangafezekanga badla ngokulisebenzisa kakubi igunya, njengoko nembali ingqina. (INtshumayeli 4:1; 8:9) Ngenxa yeso sizathu, abantu abaninzi ababathembi abo banegunya baze badedele kude kubo. UYehova yena unegunya elipheleleyo. Ngaba liye lamonakalisa ngandlel’ ithile? Ngokuqinisekileyo akunjalo! Njengoko sibonile, ungcwele, akanako nakancinane ukonakala. UYehova akafani namadoda namabhinqa angafezekanga anegunya kweli hlabathi lonakeleyo. Akazange alisebenzise kakubi igunya lakhe, yaye akasayi kuze enjenjalo.
19, 20. (a) UYehova usoloko ewabonakalisa amandla akhe ngokuvisisana naziphi ezinye iimpawu, yaye kutheni kukhuthaza nje oku? (b) Ungakuzekelisa njani ukuzeyisa kukaYehova, yaye kutheni oko kunomtsalane nje kuwe?
19 Khumbula ukuba, amandla asikuphela kophawu uYehova analo. Siseza kufunda nangokuba sesikweni kwakhe, ubulumko bakhe, nothando lwakhe. Kodwa asifanele sicinge ukuba iimpawu zikaYehova zibonakala ngokukhethekileyo, ngokungathi wayebonakalisa uphawu olunye ngexesha. Kunoko, siza kubona kwizahluko ezilandelayo ukuba uYehova usoloko ewabonakalisa amandla akhe ngokuvisisana nokuba sesikweni kwakhe, ubulumko bakhe, nothando lwakhe. Khawucinge nje ngolunye uphawu lukaThixo, olunqabileyo kubalawuli behlabathi—ukuzeyisa.
20 Khawuzithelekelele udibana nomntu omkhulu nonamandla kangangokuba ude umoyike. Kodwa, ekuhambeni kwexesha uphawula ukuba unobubele. Usoloko ekulungele yaye ekulangazelela ukuwasebenzisa amandla akhe ekuncedeni nasekukhuseleni abantu, ingakumbi abo bangenakuzinceda nabazizisulu. Akaze awasebenzise kakubi amandla akhe. Umbona egculelwa ngaphandle kwesizathu, kodwa uhlala elondoloze isidima sakhe, ade abonise nobubele. Uyazibuza ukuba kazi wena ubuya kukwazi na ukubonisa ububele nokuzeyisa ngaloo ndlela, ingakumbi ukuba ubunamandla njengaye! Njengoko uya umazi ngakumbi loo mntu, ngaba ubungayi kuqalisa ukuziva utsaleleke kuye? Sinesizathu esikhulu ngakumbi sokusondela kuYehova usomandla. Phawula isivakalisi esipheleleyo ekusekelwe kuso esi sahluko: “UYehova uzeka kade umsindo yaye unamandla kakhulu.” (Nahum 1:3) UYehova akakhawulezi ukusebenzisa amandla akhe nxamnye nabantu, kwanakwabo bangendawo. Unobulali nobubele. Ungqineke ‘ezeka kade umsindo’ phezu kwako nje ukucatshukiswa kaninzi.—INdumiso 78:37-41.
21. Kutheni uYehova engabanyanzeli abantu ukuba benze ukuthanda kwakhe, yaye oku kusifundisa ntoni ngaye?
21 Phawula ukuzeyisa kukaYehova kwinkalo eyahlukileyo. Ukuba ubunamandla angamiselwanga mda, ngaba ucinga ukuba, maxa wambi, ubunokufuna ukwenza abantu benze izinto ngendlela yakho? Phezu kwawo nje onke amandla anawo, uYehova akabanyanzeli abantu ukuba bamkhonze. Nangona ukukhonza uThixo kukukuphela kwendlela yokufumana ubomi obungunaphakade, uYehova akasinyanzeli ukuba simkhonze. Kunoko, unika mntu ngamnye isidima senkululeko yokuzikhethela. Usilumkisa ngemiphumo yokhetho olubi aze asixelele ngemivuzo yokhetho olulungileyo. Kodwa ukhetho, ulushiyela kuthi. (Duteronomi 30:19, 20) UYehova akanamdla kwinkonzo yesinyanzelo neyenziwa ngenxa yokutyhwatyhwa ngenxa yamandla akhe oyikekayo. Ufuna ukuba simkhonze ngokuzithandela, ngokuqhutywa luthando.—2 Korinte 9:7.
22, 23. (a) Yintoni ebonisa ukuba uYehova uyakuvuyela ukunika abanye amandla? (b) Yintoni esiza kuyihlolisisa kwisahluko esilandelayo?
22 Makhe sihlolisise isizathu sokugqibela sokuba singafanele sibe nedyudyu ngoThixo uSomandla. Abantu abanegunya badla ngokoyika ukwabelana ngegunya labo kunye nabanye. Noko ke, yena uYehova uyakuvuyela ukubanika igunya abanquli bakhe abanyanisekileyo. Ubanika igunya elikhulu abanye, njengoNyana wakhe. (Mateyu 28:18) Kwakhona uYehova ubanika amandla abakhonzi bakhe ngenye indlela. IBhayibhile ichaza isithi: “Bobakho, Yehova, ubukhulu namandla nobuhle nokubalasela nesidima; kuba yonk’ into esemazulwini nesemhlabeni yeyakho. . . . Esandleni sakho kukho amandla nokomelela, yaye esandleni sakho kukho amandla okwenza mkhulu nokunika amandla zonke izinto.”—1 Kronike 29:11, 12.
23 Ewe, uYehova uya kukuvuyela ukukomeleza. Ude abanike “amandla angaphaya koko kuqhelekileyo” abo bafuna ukumkhonza. (2 Korinte 4:7) Ngaba akuziva utsalelekile kulo Thixo unamandla, osebenzisa amandla akhe ngobubele nangokusesikweni ngaloo ndlela? Kwisahluko esilandelayo, siza kuhlolisisa indlela uYehova awasebenzisa ngayo amandla akhe ekudaleni.
^ isiqe. 6 Igama lesiGrike eliguqulelwe ngokuthi “Somandla” ngokoqobo lithetha “UMphathi Wako Konke; Lowo Unalo Lonke Igunya.”
^ isiqe. 15 IBhayibhile ithi “uYehova wayengekho kuloo moya . . . , kuloo nyikima . . . , kuloo mlilo.” Ngokungafaniyo nabanquli boothixo bendalo basentsomini, abakhonzi bakaYehova abamfuni kumandla endalo. Mkhulu kakhulu ukuba angahlala kuyo nantoni na ayidalileyo.—1 Kumkani 8:27.


text:
Ukukhusela Izilwanyana Zasendle Nendalo EWarwick
AmaNgqina kaYehova sele eqalisile ukwakha ikomkhulu lawo elitsha kufutshane neSterling Forest Lake (okanye iBlue Lake) kumaphandle ephondo laseNew York. Yintoni ayenzayo ukuze akhusele izilwanyana zasendle kunye nendalo?
AmaNgqina aye asibiyela isiza sawo ukuze iinyoka namafudo angangeni aze onzakale. Olu cingo luhlolwa rhoqo ukuze kuqinisekwe ukuba akukho zilwanyana zithubelezayo zize zivaleleke esizeni. Emva kokuba kugqityiwe ukwakhiwa nocingo lwasuswa, naziphi na iinyoka ezifumaneke kulo mmandla ziza kufuduselwa kwenye indawo.
Ukuze iintaka zingaphazanyiswa, imithi yagawulwa ebudeni bobusika. Emva kokuba kugqityiwe ukwakhiwa, amaNgqina aza kulungiselela iintaka zikwazi ukubuya.
Oogandaganda baza kulungisa umhlaba ebudeni bukaOktobha noMatshi ukuze iimbewu zentyatyambo yehisope zikwazi ukunwenwa zize zintshule. Lo msebenzi uyalandelelelwa nakubeni ezi ntyatyambo zingazange zibonwe eWarwick ukususela ngo-2007.
KwiSterling Forest Lake, ekwimida yesiza, kukho amadada neentlanzi ezahlukahlukeneyo. Ukuze abakhi bakhusele eli chibi, bakhethe ukusebenzisa iindlela zokwakha ezingayonakalisiyo indalo. Ezi ndlela ziquka ukutyala uhlaza eluphahleni lwezakhiwo oluza kunceda ekususeni ubumdaka bamanzi emvula nasekwehliseni amanzi aya echibini. Ukongezelela, uhlaza olukhoyo olungqonge eli chibi luyakhuselwa.
Elinye iNgqina elijongene nendalo kwesi siza lithi: “Kufuna ixesha elininzi ukuqiniseka ukuba uhlaza nezilwanyana zikhuselekile, sekunjalo kwesi siza saseWarwick siza kuhlala sisenza loo nto kanye.”
Funda Okungakumbi
AmaNgqina KaYehova Afudusa Ikomkhulu Lawo Lehlabathi
Emva kokuba besiseBrooklyn, eNew York, ukususela ngo-1909, kutheni sifudukela kumantla eNew York?


text:
Ukufikelela Intliziyo Yezalamane EzingengomaNgqina
UYESU Kristu wathi: “Yiya ekhaya kwizalamane zakho, uzixelele zonke izinto uYehova akwenzele zona nenceba aye wanayo kuwe.” Kusenokwenzeka ukuba wayeseGadara, kumzantsi-mpuma woLwandle lwaseGalili, ethetha nomntu owayefuna ukuba ngumlandeli wakhe. La mazwi kaYesu abonisa ukuba wayeqonda ukuba abantu bayathanda ukuncokola nezalamane ngezinto ezibalulekileyo nezibangel’ umdla.—Marko 5:19.
Yeka nje ukuba iindawo zingafani, nanamhlanje abantu basakuthanda ukuncokola nezalamane ngezinto ezibangela umdla. Yiloo nto xa umntu esiba ngumkhonzi kaYehova, edla ngokufuna ukucacisela izalamane ngeenkolelo zakhe. Kodwa unokuyenza njani le nto? Unokuyifikelela njani intliziyo yezalamane ezihamba enye icawa—okanye ezingacawiyo kwaphela? IBhayibhile inamacebiso amahle adla ngokuba luncedo.
“SIMFUMENE UMESIYA”
Ngemihla yamaKristu okuqala, uAndreya waba phakathi kwabantu bokuqala ukuqonda ukuba uYesu unguMesiya. Waqala waxelela bani? “Kuqala [uAndreya] wafumana umntakwabo, uSimon, waza wathi kuye: ‘Simfumene uMesiya’ (xa liguqulelwa, lithetha ‘uKristu’).” UAndreya wathatha uPetros wamsa kuYesu, ngaloo ndlela emnika ithuba lokuba ngumfundi kaYesu.—Yoh. 1:35-42.
Malunga neminyaka emithandathu kamva, xa uPetros wayehlala eYopa, wacelwa ukuba aye emantla eKesareya endlwini kaKorneli, igosa lomkhosi. Ngoobani uPetros awafika belapho? “UKorneli wayebalindele [uPetros kunye nabo wayehamba nabo] yaye wayebizele ndawonye izalamane nabahlobo bakhe abasondeleyo.” Ngaloo ndlela uKorneli wanceda izalamane zakhe zafumana ithuba lokuva oko kwakuza kuthethwa nguPetros ukuze zizenzele isigqibo.—IZe. 10:22-33.
Yintoni esinokuyifunda kwindlela uAndreya noKorneli abaziphatha ngayo izalamane zabo?
UAndreya noKorneli abazange bayekele kumabona ndenzile. UAndreya wamsa ngokwakhe uPetros kuYesu, yena uKorneli walungiselela ukuba izalamane zakhe zize kuphulaphula uPetros. Kodwa ke uAndreya noKorneli abazange bazinyanzele okanye bazirhwebeshe ngamaqhinga izalamane zabo ukuba zibe ngabalandeli bakaKristu. Ngaba ikho into oyifundayo koku? Siya kuba senza kakuhle xa sibaxelisa. Sisenokuthetha nezalamane ngeenkolelo zethu size sizinike ithuba lokuba zazi inyaniso yeBhayibhile nelokuqhelana namanye amaNgqina. Sekunjalo, siyayihlonela inkululeko yazo yokuzikhethela ngokuphepha ukuzinyanzela. Umzekelo wesinye isibini saseJamani, uJürgen noPetra, usibonisa indlela esinokuzinceda ngayo izalamane.
UPetra wafundiswa iBhayibhile ngamaNgqina kaYehova waza ethubeni wabhaptizwa. Umyeni wakhe, uJürgen, wayeligosa lomkhosi. Ekuqaleni, uJürgen wayengasithandi esi sigqibo somfazi wakhe. Kodwa ethubeni, waqonda ukuba amaNgqina afundisa inyaniso yeBhayibhile. Naye wazahlulela kuYehova, ibe namhlanje ungumdala webandla. Uthini xa ecebisa ngokufikelela intliziyo yezalamane ezihamba icawa?
UJürgen uthi: “Izalamane azifuni kunyanzelwa okanye zingxixhwe ngeenkolelo. Loo nto inokuzenza zixhathise ngakumbi. Kunokuba kuhle xa siman’ ukuthi gqaba gqaba ngobuchule, siphinde silinde elinye ixesha. Kuyanceda nokuzama ukuba izalamane ziqhelane nabazalwana abalingana nazo ngeminyaka nabathanda izinto ezifanayo. Oku kunokuzisondeza enyanisweni.”
Umpostile uPetros nezalamane zikaKorneli bakhawuleza bayamkela inyaniso yeBhayibhile. Abanye ababephila ngaloo mihla bathath’ ixesha ngaphambi kokuba bayamkele.
KUTHEKANI NGABANINAWA BAKAYESU?
Zikho izalamane zikaYesu ezaye zasikholelwa isigidimi sakhe. Ngokomzekelo, kubonakala ukuba umpostile uYakobi noYohane babengabazala bakaYesu, ibe unina, uSalome wayengumakazi wakhe. Kusenokwenzeka ukuba wayephakathi ‘kwabafazi abaninzi, ababelungiselela uYesu nabapostile ngempahla yabo.’—Luka 8:1-3.
Noko ke, abanye kwintsapho yakuloYesu abazange bakhawuleze babe nokholo kuye. Ngokomzekelo, ngesinye isihlandlo, emva konyaka uYesu ebhaptiziwe, izihlwele zahlanganisana egumbini ukuze zimphulaphule. “Kodwa xa izalamane zakhe zeva ngako oko, zaphuma zisiya kumbamba, kuba zazisithi: ‘Ushiywe ziingqondo.’” Kamva, xa abaninawa bakaYesu bambuza ngohambo lwakhe, akazange abaphendule ngokungqalileyo. Kwakutheni? Kaloku “abantakwabo, enyanisweni, babengalubonisi ukholo kuye.”—Marko 3:21; Yoh. 7:5.
Yintoni esinokuyifunda kwindlela uYesu awaziphatha ngayo izalamane zakhe? Akazange acaphuke xa kusithiwa ushiywe ziingqondo. Kwanasemva kokubulawa nokuvuswa kwakhe, uYesu waphinda wazikhuthaza izalamane zakhe ngokuya kuvela kumninawa wakhe uYakobi. Loo nto ayizange incede uYakobi kuphela, kodwa nabanye abaninawa bakaYesu beyiseka ukuba ngokwenene uYesu unguMesiya. Ngenxa yoko, baba kunye nabapostile nabanye kwigumbi eliphezulu eYerusalem baza bafumana umoya oyingcwele. Ekuhambeni kwexesha, uYakobi noYude, naye owayengumninawa kaYesu, bafumana amalungelo akhethekileyo.—IZe. 1:12-14; 2:1-4; 1 Kor. 15:7.
KWABANYE KUFUNEKA IXESHA ELINGAKUMBI
Njengakwimihla yamaKristu okuqala, ezinye izalamane namhlanje zisenokuthatha ixesha ngaphambi kokuba ziyamkele inyaniso. Ngokomzekelo, khawucinge nje ngoRoswitha owayengumKatolika okhutheleyo xa umyeni wakhe waba liNgqina likaYehova elibhaptiziweyo ngo-1978. Ebambelele ngokuqinileyo kwiinkolelo zakhe, ekuqaleni uRoswitha wayemchasa umyeni wakhe. Kodwa ekuhambeni kweminyaka, waya ethamba waza wabona ukuba amaNgqina afundisa inyaniso. Ngo-2003, naye wabhaptizwa. Yintoni eyamenza watshintsha? Kunokuba acatshukiswe kukuchaswa ngumfazi wakhe, umyeni kaRoswitha wavula amathuba awamnceda watshintsha imbono yakhe. Ucebisa esithini uRoswitha? “Kufuneka umonde ukuze uncede umntu.”
UMonika wabhaptizwa ngo-1974, bona oonyana bakhe ababini baba ngamaNgqina kwiminyaka emalunga neshumi kamva. Nakuba uHans, umyeni wakhe, wayengabachasi, akazange abhaptizwe de kwango-2006. Ekubeni le ntsapho inala mava, nali icebiso layo: “Hlala unyanisekile kuYehova, ungalalanisi kwimiba enokuthanani nokholo lwakho.” Kakade ke, kwakubalulekile ukuba basoloko bemqinisekisa uHans ukuba bayamthanda. Babesoloko benethemba lokuba naye uza kuba liNgqina likaYehova.
UKUHLAZIYWA NGAMANZI ENYANISO
UYesu wakha wafanisa inyaniso namanzi anika ubomi obungunaphakade. (Yoh. 4:13, 14) Sinqwenela ukuba izalamane zethu zihlaziywe ngala manzi acwengileyo enyaniso. Asifuni zitsarhwe kuba sizingxixha ngamanzi. Indlela esizicacisela ngayo ngeenkolelo zethu isenokugqiba enoba ziyahlaziyeka okanye ziyatsarhwa kusini na. IBhayibhile ithi “intliziyo yelungisa iyayicamngca impendulo” yaye “intliziyo yesilumko ibangela umlomo ubonakalise ingqiqo, yaye kwimilebe yakhe yongeza ubuciko.” Sinokusisebenzisa njani esi siluleko?—IMize. 15:28; 16:23.
Udade usenokunqwenela ukucacisela indoda yakhe ngeenkolelo zakhe. Ukuba ‘uyayicamngca impendulo,’ uya kuwabala amazwi akhe. Akafanele athethe ngokungathi ulilungisa okanye azenze bhetele. Ukucingisisa ngaphambi kokuba athethe kunokubangela ukuhlaziyeka noxolo. Ukucinga ngezi zinto zilandelayo kuya kumnceda athethe aze enze ngengqiqo: Liliphi ixesha akhululeke ngalo umyeni wakhe? Ziziphi izinto athanda ukuncokola nokufunda ngazo? Ngaba unomdla kwisayensi, kwezopolitiko okanye kwezemidlalo? Unokuwuvuselela njani umdla womyeni wakhe kwiBhayibhile ngoxa ehlonela iimvakalelo neembono zakhe?
Ukufikelela intliziyo yamalungu entsapho angekabi ngomaNgqina akuphelelanga nje ekuwankinkisheleni ngeenkolelo zethu. Amazwi ethu afanele akhatshwe kukuziphatha kakuhle.
UKUZIPHATHA KAKUHLE
UJürgen, okhankanywe ngaphambili, uthi: “Phila ngemigaqo yeBhayibhile yonke imihla. Nokuba azitsho, izalamane ziya kuyiphawula loo nto.” Loo nto ivunywa nanguHans, owabhaptizwa phantse kwiminyaka eyi-30 emva komfazi wakhe. Uthi: “Ukuziphatha kakuhle kubalulekile, ukuze izalamane zibone iingenelo zokuphila ngenyaniso kubomi bethu.” Izalamane kufuneka zibone ukuba iinkolelo zethu zisenza sahluke ngendlela elungileyo kwabanye abantu, kungekhona kakubi.
Umpostile uPetros wadlulisela esi siluleko kubafazi abanamadoda aneenkolelo ezahlukileyo kwezabo: “Nina bafazi, wathobeleni amadoda enu, ukuze kuthi, nokuba kukho kuwo angalithobeliyo ilizwi, azuzeke ngaphandle kwelizwi ngenxa yehambo yabafazi bawo, kuba eye angamangqina okuzibonela ehambo yenu enyulu ndawonye nentlonelo enzulu. Yaye ukuhomba kwenu makungabi kokokulukwa kwangaphandle kweenwele nokokufakwa kwezihombo zegolide okanye ukunxitywa kwezambatho zangaphezulu, kodwa makube kokomntu ofihlakeleyo wentliziyo ofake isivatho esingenakonakala somoya ozolileyo nowobulali, oxabiso likhulu emehlweni kaThixo.”—1 Pet. 3:1-4.
UPetros wathetha ngendoda enokuzuzwa ngehambo entle yomfazi wayo. Ecinga ngeso Sibhalo, omnye udade ogama linguChrista ebesoloko ezama ukufikelela intliziyo yomyeni wakhe ngendlela aziphatha ngayo ukususela oko wabhaptizwa ngo-1972. Nangona umyeni wakhe wayekhe wafundelwa ngamaNgqina, akakayenzi eyakhe inyaniso. Ukhe aye kwiintlanganiso zamaNgqina yaye uyavana nabantu abasebandleni. Nabo ke bayalihlonela ilungelo lakhe lokuzikhethela. Yintoni ayenzayo uChrista ukuzama ukufikelela intliziyo yakhe?
“Ndizimisele ukuhamba ngendlela uYehova afuna ndihambe ngayo. Kwangaxeshanye, ndifuna ukumzuza umyeni wam ‘ngaphandle kwelizwi’ ngendlela endimphatha ngayo. Xa kungekho migaqo yeBhayibhile yaphulwayo, ndizama kangangoko ndinako ukumthobela. Ndiyalihlonela ilungelo lakhe lokuzikhethela, ibe izinto ndiziyekela kuYehova.”
Umzekelo kaChrista usibonisa ukubaluleka kokuba bhetyebhetye. Uyazenza zonke izinto ezimsondeza kuThixo, njengokuya kwiintlanganiso nasentsimini rhoqo. Sekunjalo, uyaqonda ukuba iqabane lakhe lifuna ukuthandwa nokuhoywa. Kububulumko ukuba xa sisebenzisana nezalamane ezingakholwayo sibe bhetyebhetye. IBhayibhile ithi “yonke into inexesha layo elimisiweyo.” Oku kuquka ixesha esilichitha namalungu entsapho, ngakumbi amaqabane angengomaNgqina. Ixesha esilichitha kunye nawo lisivulela amathuba okuncokola. Amava abonisa ukuba ukuncokola kuwenza angakhweleti, angaziva engamalolo okanye engahoywanga.—INtshu. 3:1.
UNGAZE UNIKEZELE
UHolger, onoyise owabhaptizwa kwiminyaka eyi-20 emva kwamanye amalungu entsapho yakowabo, uthi: “Kubalulekile ukubonisa izalamane zethu ukuba siyazithanda yaye siyazithandazela.” UChrista wongeza athi ‘usenalo ithemba lokuba umyeni wakhe uza kuyamkela inyaniso akhonze uYehova.’ Sifanele sibe nembono entle ngezalamane zethu ezineenkolelo ezahlukileyo, size sihlale ethembeni.
Asifuni konakalisa ulwalamano lwethu nezalamane, kunoko sifuna ukuzinika ithuba lokuba ziqonde inyaniso nokufikelela intliziyo yazo ngesigidimi seBhayibhile. Yonke le nto sifuna ukuyenza “ngomoya wobulali nentlonelo enzulu.”—1 Pet. 3:15.


text:
Ngaba IBhayibhile Ifundisa Ukuba Umntu Xa Esindisiwe, Uhlala Esindisiwe?
Impendulo esuka eBhayibhileni
Akanjalo, iBhayibhile ayifundisi ukuba umntu xa esindisiwe, uhlala esindisiwe. Umntu osindiswayo ngenxa yokholo kuYesu Kristu angaphulukana nolo kholo nosindiso oluhamba nalo. IBhayibhile ithi ukuze umntu ahlale enokholo kufuneka umgudu, ‘alulwele nzima ukholo.’ (Yude 3, 5) Kwathiwa kumaKristu okuqala ayesele emamkele uKristu: “Hlalani nilufezekisa usindiso lwenu ngoloyiko nangokungcangcazela.”—Filipi 2:12.
Iivesi zeBhayibhile ezingavumelaniyo nemfundiso yokuba umntu xa esindisiwe, uhlala esindisiwe
IBhayibhile ilumkisa ngezono ezinzulu eziza kubangela umntu angangeni eBukumkanini bukaThixo. (1 Korinte 6:9-11; Galati 5:19-21) Ukuba umntu uhlala esindisiwe, bekuya kuba lilize ukukhutshwa kwezi zilumkiso. Kunoko, iBhayibhile ibonisa ukuba umntu osindisiweyo unokuwa ngokubuyela kweza zono ebekade ezenza. Ngokomzekelo, amaHebhere 10:26 athi: “Ukuba siqhelisela isono ngabom emva kokufumana ulwazi oluchanileyo lwenyaniso, akusekho mbingelelo wezono useleyo.”—Hebhere 6:4-6; 2 Petros 2:20-22.
UYesu wagxininisa ukubaluleka kokuhlala sinokholo ngokwenza umzekeliso. Kuloo mzekeliso wazifanisa nesidiliya baza bona abalandeli bakhe baba ngamasebe eso sidiliya. Abanye babo babeza kubonisa ukholo kuye ngeziqhamo okanye izenzo zabo, ibe kamva abo basilelayo babeza ‘kulahlelwa phandle njengesebe elingenaziqhamo,’ ngaloo ndlela bephulukana nokholo lwabo. (Yohane 15:1-6) Umpostile uPawulos wasebenzisa umzekeliso ofanayo esithi amaKristu angahlali enokholo ‘aza kulahlwa.’—Roma 11:17-22.
AmaKristu ayalelwa ukuba ‘ahlale elindile.’ (Mateyu 24:42; 25:13) Abo balalayo ngokwenza “imisebenzi yobumnyama” okanye ngokungazenzi izinto abaziyalelwe nguYesu, bayaphulukana nosindiso lwabo.—Roma 13:11-13; ISityhilelo 3:1-3.
Izibhalo ezininzi zibonisa ukuba abo basindisiweyo bafanele baqhubeke benyamezele ngokuthembeka de kube sekupheleni. (Mateyu 24:13; Hebhere 10:36; 12:2, 3; ISityhilelo 2:10) AmaKristu enkulungwane yokuqala, avuya akufumanisa ukuba amanye amaKristu ayenyamezele elukholweni lwawo. (1 Tesalonika 1:2, 3; 3 Yohane 3, 4) Ngaba isengqiqweni into yokuba iBhayibhile igxininise ukunyamezela elukholweni ukuba abo banganyamezeliyo baza kusindiswa kakade?
UPawulos waqiniseka ngosindiso lwakhe xa wabona ukuba wayesele eza kufa. (2 Timoti 4:6-8) Ngaphambilana ebomini bakhe, wayeqonda ukuba wayenokuphulukana nosindiso lwakhe ukuba wayenikezela kwiminqweno yenyama. Wabhala wathi: “Ndiyawuqoba umzimba wam ndize ndiwuphathe njengekhoboka, ukuze, emva kokuba ndishumayele kwabanye, mna ngokwam ndingabi ngongakholekanga ngandlel’ ithile.”—1 Korinte 9:27; Filipi 3:12-14.
Funda Okungakumbi
Isizathu Sokuba Sifuna Ukusindiswa
UThixo onothando ebengayenza nyhani na into yokuba asidale sinomnqweno wokuphila ngonaphakade kanti ayinakwenzeka loo nto?
Ngaba UThixo Uza Kundixolela?
Khawuve oko kuthethwa yiBhayibhile ngokuxolelwa nguThixo.
Ngaba AmaNgqina KaYehova Acinga Ukuba Ngawo Odwa Aza Kusindiswa?
IBhayibhile iyabachaza abo banethemba lokusindiswa.


text:
Ngubani Ngokwenene Olawula Ihlabathi?
Ngaba ucinga ukuba . . .
nguThixo?
ngabantu?
ngomnye umntu?
OKO KUTHETHWA YIBHAYIBHILE
“Ihlabathi liphela lisemandleni ongendawo.”—1 Yohane 5:19.
“UNyana ke wezela kanye into yokuba abhangise umsebenzi kaSathana.”—1 Yohane 3:8, IBhayibhile YesiXhosa Yowe-1996.
INDLELA EKUNOKUKUNCEDA NGAYO OKU
Unokutsho ucacelwe ngonobangela weengxaki zehlabathi.—ISityhilelo 12:12.
Unokuba nethemba lokuba ihlabathi lethu liza kutshintsha libe bhetele.—1 Yohane 2:17.
NGABA SINOKUKUKHOLELWA NGOKWENENE OKO KUTHETHWA YIBHAYIBHILE?
Ewe, ngenxa yezi zizathu zintathu:
Ulawulo lukaSathana aluzi kuphumelela. UYehova uzimisele ukuluphelisa ulawulo lukaSathana. Uthembisa ‘ukumtshitshisa uMtyholi,’ aze alungise umonakalo owenziwa nguSathana.—Hebhere 2:14, INguqulelo Yehlabathi Elitsha.
UThixo ukhethe uYesu Kristu ukuba alawule ihlabathi. UYesu akafani kwaphela nomlawuli okhohlakeleyo nozingcayo weli hlabathi. Ngokuphathelele ukulawula kukaYesu, uThixo uthembisa athi: “Uya kuba nosizi ngesisweli nangehlwempu . . . Uya kuwukhulula umphefumlo wabo kwingcinezelo nakugonyamelo.”—INdumiso 72:13, 14.
UThixo akaxoki. Ithetha ngokucacileyo, iBhayibhile ithi: ‘Akunakwenzeka ukuba uThixo axoke.’ (Hebhere 6:18) Xa uYehova ethembisa ukuba uza kwenza into, iba ngathi sele eyenzile! (Isaya 55:10, 11) “Umlawuli weli hlabathi uza kuphoselwa phandle.”—Yohane 12:31.
KHAWUCINGE NGOKU
Liya kuba njani ihlabathi emva kokuba umlawuli walo etshatyalalisiwe?
IBhayibhile iyawuphendula lo mbuzo KWINDUMISO 37:10, 11 NAKWISITYHILELO 21:3, 4.
Funda Okungakumbi
Yintoni Injongo KaThixo Ngomhlaba?
IBhayibhile ichaza isizathu sokuba uThixo adale umhlaba, ukuba kuya kuphela nini ukubandezeleka, nokuba ikamva liwuphathele ntoni umhlaba nabo baphila kuwo.


text:
INDLELA YOKUPHILA YAMAKRISTU
Zamkele Iindwendwe Zethu
NgoMatshi 23, kulindeleke iindwendwe ezize eSikhumbuzweni ezimalunga nezigidi eziyi-12 nangaphezulu. Isithethi siza kuthetha nazo ngesipho sikaYehova esiyintlawulelo nezinye iintsikelelo eziza kufunyanwa luluntu kwixesha elizayo. (Isa 11:6-9; 35:5, 6; 65:21-23; Yoh 3:16) Noko ke, ayisosithethi sodwa esiza kuthetha kwesi sihlandlo sikhethekileyo. Sonke sinokuzamkela ngobubele iindwendwe zethu. (Rom 15:7) Nazi ezinye iindlela esinokwenza ngazo.
Kunokuba ulindele ukuqalisa kweentlanganiso uhleli phantsi, yamkela iindwendwe nabantu abapholileyo ngokubabulisa ngobubele uncumile
Ngoxa uhoye abantu obamemileyo, baqaphele abantu abazileyo ekusenokwenzeka bebefumene isimemo. Hlala nabo uze ubabonise iBhayibhile neculo
Emva kwentetho zenze ufumaneke ukuze uphendule imibuzo. Ukuba lincinane ixesha ngenxa yokuba ibandla lenu kufuneka liphumile ukuze kungene elinye, yenza amalungiselelo okumtyelela loo mntu ngokukhawuleza. Ukuba awazi ukuba ungaqhagamshelana njani naye, ungathi: “Ndingathanda ukuva indlela ovakalelwa ngayo ngolu cwangciso. Ndingaqhagamshelana njani nawe?”


text:
XELISA UKHOLO LWABO | UYOSEFU
“AsikokukaThixo Na Ukutolika?”
UYOSEFU wayesehla esenyuka kwezo paseji zimnyama thsu, ebile xhopho kukusebenza nzima, nabubushushu balapho. Indlela elalitshisa ngayo ilanga laseYiputa kwakungathi loo ntolongo ibhakwa eontini. Kwakukhe kube ngathi uzazi zonke izitena, namathanda akweso sisele. Ngoku yayibubomi bakhe obu. Ewe kona, wayehlonitshwa apha. Nakuba kunjalo, wayelibanjwa ekugqibeni.
Kufanele ukuba iingcinga zakhe zazimane zimbuyisela kwiinduli zamatye zaseHebron, apho wayesalusa izimvu zikayise! Wayeneminyaka eyi-17 kuphela xa uyise, uYakobi, wamthuma kwindawo ekumgama omde kakhulu kunekhaya. Ngoku, wayengasakwazi nokuyiphupha inkululeko enjalo. UYosefu wajikelwa ngabantakwabo, ababezele ngumona, befuna ukumbulala nababemcaphukela, bamthengisa njengekhoboka. Wasiwa eYiputa apho wafika wasebenza kwindlu yegosa elingumYiputa uPotifare. UYosefu wayethenjiwe yinkosi yakhe de watyholwa ngumfazi kaPotifare ngokumdlwengula, nto leyo eyabangela ukuba aphoswe ngaphaya kwezitshixo. *—Genesis, isahluko 37, no-39.
Ngoku uYosefu wayeneminyaka eyi-28, sekudlule malunga neshumi leminyaka elikhoboka kwaye esentolongweni. Ubomi bakhe babungeyiyo nakancinane into awayecinga ukuba babuya kuze bube yiyo. Wayeya kuze akhululwe na bethu? Ngaba lalikho lona ithemba lokuba uya kuze ambone uyise owayesele elixhego, okanye umnakwabo uBhenjamin? Wayeya kuhlala kude kube nini kona kulo mhadi?
Ngaba wakhe wavakalelwa njengoYosefu? Ngamany’ amaxesha amaphupha esinawo ngobomi awaze azaliseke. Ukanti ngamanye kuba ngathi izinto ezibuhlungu zihlala zisilandela, kube nzima nokucinga ukuba siya kuze sifumane isiqabu kuzo okanye indlela yokuzinyamezela. Makhe sibone oko sinokukufunda kukholo lukaYosefu.
“UYEHOVA WAQHUBEKA ENOYOSEFU”
UYosefu wayesazi ukuba uThixo wakhe uYehova wayengamlahlanga kwesinomhlwa, ibe ngokuqinisekileyo loo nto yamnceda wanyamezela. Nalapho kuloo ntolongo, uYehova wazifumana iindlela zokumsikelela uYosefu. Sifunda oku: “UYehova waqhubeka enoYosefu waza wamenzela ububele bothando, wamenza wakholeka emehlweni egosa eliyintloko lendlu yentolongo.” (Genesis 39:21-23) Njengokuba uYosefu waqhubeka ezilahlela nofele kumsebenzi wakhe, wayeqhubeka enika uThixo isizathu sokumsikelela. Kufanele ukuba kwakumkhuthaza ngokwenene ukwazi ukuba uYehova wayesoloko enaye!
Ngaba uYehova wayezimisele ukumyeka uYosefu athothoze kweso sisele naphakade? NoYosefu wayengayazi impendulo yalo mbuzo, kodwa ngokuqinisekileyo wayehlala eyithandazela kuThixo le meko. Njengokuba kudla ngokuba njalo, umthandazo wakhe waphendulwa ngendlela awayengayilindelanga. Ngeny’ imini kwabakho isiphithi-phithi entolongweni njengokuba kwakufika amabanjwa amabini awayengamagosa wabasebenzi bakaFaro buqu. Omnye yayingumbhaki ibe omnye ingumngcamli wokumkani waseYiputa.—Genesis 40:1-3.
Umphathi wamadindala wabela uYosefu ukuba anyamekele loo madoda awayekade engabantu abaphezulu. * Kobunye ubusuku, ngamnye kubo waphupha into engaqhelekanga. Ngentsasa elandelayo uYosefu waqaphela ukuba kukho nto ibaphazamisayo. Ngoko ke wababuza: “Kutheni nidakumbile nje namhlanje?” (Genesis 40:3-7) Kusenokwenzeka ukuba ukufudumala kwakhe kubo kwabenza baqiniseka ukuba bangamxelela izinto ezibakhathazayo. UYosefu wayengazi ukuba loo ncoko yayiya kuba sisiqalo sokutshintsha kobomi bakhe. Ngaba ngeyayikho le ncoko ukuba uYosefu wayengabahoyanga abanye? Umzekelo kaYosefu wenza nathi sizibuze, ‘Ngaba ndibonisa ukholo kuThixo ngokuba nomdla kwabanye abantu?’
La madoda mabini amchazela ukuba ayehlutshwa ngamaphupha awo angaqhelekanga, nakukuba kwakungekho mntu unokuwacacisa. Amaphupha ayebalulekile kumaYiputa, ibe ayexhomekeke kumadoda awayesithi ayakwazi ukuwatolika. La madoda ayengazi ukuba la maphupha ayesuka kuThixo kaYosefu, uYehova. Kodwa yena uYosefu wayesazi. Wabathuthuzela ngelithi: “AsikokukaThixo na ukutolika? Khanincede, nindibalisele lona.” (Genesis 40:8) Amazwi kaYosefu abalulekile nanamhlanje kubantu abayifunda ngokunyanisekileyo iBhayibhile. Akwaba abantu abanqulayo bangathobeka ngendlela efanayo! Simele siyeke ukucinga ngendlela yekratshi, size sithembele kuThixo ukuba asicacisele ilizwi lakhe!—1 Tesalonika 2:13; Yakobi 4:6.
Kwaqala umngcamli. Wabalisela uYosefu ukuba uphuphe umdiliya onamasetyana amathathu kungathi kuhluma izihlahla zeediliya kuwo. Iidiliya zavuthwa, waza umngcamli wakhamela incindi yazo ekomityini kaFaro. Encedwa nguYehova, uYosefu wayiqonda ngoko nangoko intsingiselo yelo phupha. Wamxelela ukuba amasetyana amathathu ziintsuku ezintathu, ngoko kwintsuku ezintathu uFaro wayeya kumbuyisela kwisikhundla sakhe. Kwathi xibilili kumngcamli, batsho nobuso bakhululeka, uYosefu waqhubeka wathi: ‘Nceda undenzele ububele bothando, undikhankanye kuFaro.’ Wambalisela ukuba waxhwilwa kowabo, waza waphoswa nasesiseleni engenzanga nto.—Genesis 40:9-15.
Emva kokuva indaba ezimnandi zomngcamli, nombhaki watsho wabuza uYosefu ngentsingiselo yelakhe iphupha. Wayephuphe iingobozi ezintathu zezonka, neentaka ezazisitya kwingobozi awayeyithwele. UThixo wamxelela uYosefu nentsingiselo yeli iphupha. Umbhaki wayefikelwe lilifu elimnyama. UYosefu wathi: “Naku ukutolikwa kwalo: Iingobozi ezo zintathu ziintsuku ezintathu. Kwiintsuku ezintathu ukususela ngoku uFaro uya kuyiphakamisa isuke intloko yakho kuwe aze ngokuqinisekileyo akuxhome esibondeni; zize ngokuqinisekileyo iintaka ziyidle inyama yakho.” (Genesis 40:16-19) Njengabo bonke abanquli bakaThixo bokwenene, uYosefu wazichaza ngesibindi indaba ezivela kuThixo, kungakhathaliseki ukuba zintle okanye zezentshabalalo ezayo.—Isaya 61:2.
Emva kweentsuku ezintathu, kwenzeka oko kwakuthethwe nguYosefu. UFaro wenza itheko losuku lwakhe lokuzalwa—theko elo lalingenziwa ngabantu bakaThixo ngexesha lokubhalwa kweBhayibhile—waza wawisa isigwebo kwabo basebenzi bakhe. Umbhaki wabulawa, kanye njengoko uYosefu wayetshilo, yena umngcamli wabuyiselwa kwisikhundla sakhe. Okubuhlungu kukuba, loo ndoda ingenankathalo yamlibala shici uYosefu.—Genesis 40:20-23.
“UNGANDIGQALI NGANTO!”
Ngoku sekudlule iminyaka emibini yonke. (Genesis 41:1) Khawufan’ ucinge indlela ekumele ukuba wayencitheka ngayo uYosefu! Mhlawumbi wenyukelwa ngamathemba xa uYehova wamxelela intsingiselo yephupha lomngcamli nelombhaki. Kusenokwenzeka ukuba ntsasa nganye uYosefu wayevuka lithe thaa engqondweni yakhe ithemba lokuba olo yayiyakuba lusuku lokukhululwa kwakhe—suke afumane impoxeko yokuzibona ejongene nosuku olukruqulayo olufana nezinye kuloo ntolongo. Kufanel’ ukuba loo minyaka mibini yaba yeyona kwakunzima ukuyinyamezela. Sekunjalo, akazange ayeke ukuthembela kuThixo wakhe uYehova. Endaweni yokunikezela kumvandedwa, wazixelela ukuba uza kunyamezela, bonke obo bunzima bamomeleza nangakumbi.—Yakobi 1:4.
Kula maxesha anzima, sonke simele sikufunde ukunyamezela. Ukuze sikwazi ukumelana neengxaki ezingapheliyo zobomi, kufuneka sizimisele, sibe nomonde kunye noxolo lwengqondo esilufumana kuphela kuThixo. Uya kusinceda silwe umvandedwa size sihlale sinethemba, njengoko wamncedayo noYosefu.—Roma 12:12; 15:13.
Nokuba umngcamli wamlibala uYosefu, yena uYehova akazange amlibale. Kobunye ubusuku, wanika uFaro amaphupha amabini angenakulibaleka. Kwelokuqala, ukumkani wabona iinkomo ezisixhenxe ezintle nezityebileyo zisithi gqi ngakuMlambo umNayile zilandelwa zezingcakachileyo, zibhitye nokubhitya. Iinkomo ezibhityileyo zaziqwenga ezo zityebileyo. Kamva uFaro waphupha izikhwebu ezihle ezisixhenxe ziphuma eludizeni olunye. Kodwa ezinye ezisixhenxe ezazitshazile zahluma zaza zaqwenga ezo zihle. Ngentseni elandelayo uFaro wavuka ehluphekile ngala maphupha, waza ke wabiza onke amadoda azizilumko nababingeleli abaqhelisela umlingo ukuze beze kumcacisela intsingiselo yawo. Bonke batsho phantsi. (Genesis 41:1-8) Asazi ke nokuba kungenxa yokuba bamxelela izinto ezothusayo okanye isiphithanyongo sezinto. Kodwa bamdanisa uFaro—sekunjalo, wayeyifuna emanzini iintsingiselo yaloo maphupha.
Ekugqibeleni, umngcamli wakhumbula uYosefu! Ethundezwa sisazela, waxelela uFaro ngomfana omangalisayo owachaza ngokuchanileyo iphupha lakhe nelombhaki ngoxa babesentolongweni kwiminyaka emibini eyadlulayo. Ngoko nangoko, uFaro wathumela ukuba kuye kulandwa uYosefu entolongweni.—Genesis 41:9-13.
Khawufan’ ucinge indlela ekumele ukuba wayevuya ngayo uYosefu xa abathunywa bakaFaro bemxelela ukuba uyabizwa ngukumkani. Ngokukhawuleza watshintsha impahla waza watsheva—mhlawumbi wacheba nenkqayi, kuba eso yayisisithethe samaYiputa. Ngokuqinisekileyo wathandaza kuYehova ngokuphum’ entliziyweni ecela ukuba uYehova abe naye xa ethetha noFaro! Ngoku uzibona sele ekwibhotwe eliyokozelayo, emi phambi kokumkani. Sifunda oku: “Wathi uFaro kuYosefu: ‘Ndiphuphe iphupha, kodwa akukho toliki yalo. Ndive kusithiwa ngawe, wena uyaliva iphupha uze ulitolike.’” Kwakhona, impendulo kaYosefu yabonisa indlela athobeke ngayo nathembele ngayo kuThixo wakhe. Wathi: “Ungandigqali nganto! UThixo uya kumazisa okuhle uFaro.”—Genesis 41:14-16.
UYehova uyabathanda abantu abathobekileyo nabathembekileyo kuye. Kungeso sizathu singayothuki into yokuba wanika uYosefu iimpendulo ezawaxaka kwaphela amadoda azizilumko nababingeleli baseYiputa. UYosefu wamcacisela uFaro ukuba omabini amaphupha akhe ayethetha into enye. Isizathu sokuba uYehova awaphindaphinde la maphupha kukuba ‘le nto yayimiswe ngokuqinileyo’—yayiza kwenzeka ngokuqinisekileyo. Iinkomo ezityebileyo nezikhwebu ezihle zazithetha ukuba iYiputa yayiza kutyeba iminyaka esixhenxe, zona iinkomo ezibhityileyo nezikhwebu ezingcakachileyo zazithetha ukuba kwakuya kulandela imbalela iminyaka esixhenxe. Loo mbalela yayiya kubuqwenga bonke ubutyebi belizwe.—Genesis 41:25-32.
UFaro waqonda ukuba uYosefu unyanisile. Kodwa kwakumele kuthiweni ngoku? UYosefu weza necebo. Kwakufuneka uFaro afumane indoda “eyingqondi nesisilumko” eyayiza kuqiniseka ukuba kule minyaka isixhenxe yendyebo kuqokelelwa ukutya kuze kugcinwe koovimba, ukuze kunikwe abantu abahluphekayo ngexesha lembalela. (Genesis 41:33-36) UYosefu ngoyena mntu wayewufanelekela ibe ekwazi ukuwenza loo msebenzi, sekunjalo, akazange aziphakamise. Ngenxa yokuthobeka kwakhe, ayizange ithi qatha kwasengqondweni yakhe loo nto, ukuthembela kwakhe kuThixo, kwenza ayabikho nemfuneko yoko. Xa sithembele kuYehova ngokwenene, akubikho mfuneko yakuziphakamisa. Singafumana uxolo lwengqondo ngokuyekela izinto kuye, siqinisekile ukuba akaxakwa nto!
“SINGAMFUMANA NA OMNYE UMNTU ONJENGALO?”
UFaro nabanye abasebenzi bakhe balibona lilelobulumko icebo likaYosefu. Lo kumkani wavuma ukuba eli cebiso likaYosefu lalisuka kuThixo wakhe. Wathi kubasebenzi bakhe ababelapho kuloo ndlu yasebukhosini: “Singamfumana na omnye umntu onjengalo, onomoya kaThixo?” KuYosefu wathi: “Ekubeni uThixo ekwazisile konke oku, akukho bani uyingqondi nosisilumko njengawe. Wena uqobo uya kuba phezu kwendlu yam, yaye bonke abantu bam baya kukuthobela ngokupheleleyo. Kusetroneni kuphela endiya kuba mkhulu kunawe.”—Genesis 41:38-41.
UFaro wenza ngokwamazwi akhe. Ngokukhawuleza, uYosefu wanxityiswa impahla yelinen. UFaro wamnika intsimbi yomqala yegolide, umsesane wokutywina, inqwelo yasebukhosini kunye negunya lokulikhenketha lonke elaseYiputa, elungisa imicimbi yomsebenzi wakhe. (Genesis 41:42-44) Kusuku nje olunye, uYosefu waphuma entolongweni, waya kuba kwibhotwe likaKumkani. Wavuka elibhantinti, walala engumlawuli olisekela likaFaro. Sicaca gca isizathu sokuba uYosefu wayenokholo olungaka kuYehova uThixo! UYehova wayezibona zonke izinto ezibuhlungu ezazisehlela umkhonzi wakhe kuyo yonke loo minyaka. Wazilungisa zonke iingxaki zakhe ngexesha elifanelekileyo, nangendlela efanelekileyo. UYehova wayengacingi nje kuphela ngokulungisa iingxaki zikaYosefu, kodwa wayecinga nangokulungiselela uhlanga lakwaSirayeli ikamva. Siza kubona ukuba wayenza njani loo nto kwinqaku elilandelayo lolu ngcelele.
Ukuba wehlelwa zizinto ezibuhlungu, mhlawumbi sekuyiminyaka ngoku zikulandela, musa ukulahl’ ithemba. Khumbula uYosefu. Yena akazange ayeke ukuba nobubele, ukuthobeka, ukunyamezela nokubek’ ithemba kuYehova, emnika izizathu zokumsikelela ekugqibeleni.
^ isiqe. 4 Funda amanqaku athi “Xelisa Ukholo Lwabo” kwiMboniselo kaAgasti 1 nekaNovemba 1, 2014.
^ isiqe. 10 AmaYiputa antlandlolo ayethanda iindidi ezingaphezu kwe-90 zezonka namaqebengwane. Ngoko ke intloko yababhaki bakaFaro yayinesikhudla esiphezulu. Yona intloko yabangcamli yayingumphathi wabasebenzi ababeqiniseka ukuba iwayini, mhlawumbi neebhiya zikaFaro zazikumgangatho ophezulu, baze baqiniseke nokuba akugalelwanga tyhefu kuzo. Kaloku into yokubulawa kooKumkani yayixhaphakile. Kwakuqhelekile ke ukuba umngcamli abe ngumcebisi othenjiweyo nguKumkani.
Funda Okungakumbi
“Ncedani, Niliphulaphule Eli Phupha”
Iingxaki ezazikho kwintsapho yakuloYosefu zinesifundo esibalulekileyo kwiintsapho zemitshato yesibini namhlanje.
“Ndingathini Ukwenza Obu Bubi Bukhulu Kangaka?”
UYosefu wambhebhetha njani umfazi kaPotifare xa wayefuna ukulala naye?
Xelisa Ukholo Lwabo
Sinokuncedakala njani ngokufunda ngamadoda namabhinqa awayethembekile ekuthethwa ngawo eBhayibhileni?


text:
Abalusi Abasixhenxe Neendwalutho Ezisibhozo
—Oko Sikufundayo Ngabo
“Kuya kufuneka simvusele abalusi abasixhenxe, ewe, iindwalutho ezisibhozo eluntwini.”
1. Kutheni lalingenakuphumelela nje iqhinga leSiriya namaSirayeli?
NGAXA LITHILE, phakathi ko-762 B.C.E. no-759 B.C.E., ukumkani wakwaSirayeli nowaseSiriya bavusa imfazwe nxamnye nokumkani wakwaYuda. Ngasiphi isizathu? Babefuna ukungena eYerusalem, bakhiqe uKumkani uAhazi, baze babeke enye indoda, mhlawumbi engaphumi kumnombo kaKumkani uDavide. (Isa. 7:5, 6) Ukumkani wakwaSirayeli wayezinqikel’ ilitye elineembovane. Kaloku uYehova wayethe yinzala kaDavide kuphela eyayiya kuba ngookumkani ngokusisigxina, ibe ilizwi likaThixo alize lisilele.
2-4. Chaza indlela esazaliseka ngayo isibhalo esikuIsaya 7:
2 Ekuqaleni, olu manyano lweSiriya namaSirayeli lwalubonakala lungenakoyiswa. Kaloku, kwidabi nje elinye uAhazi waphulukana namagorha ayi-120 000! NoMahaseya, “unyana kakumkani,” wabulawa. (2 Kron. 28:6, 7) Kodwa uYehova wayebukele. Wayengasilibelanga isithembiso awayesenze kuDavide; ngenxa yoko, wathumela umprofeti uIsaya ukuba akhuthaze isizwe.
3 UIsaya wathi: “Khangelani! Intombi okunene iya kumitha, izale unyana, ize imbize ngegama elinguImanuweli. . . . Kothi ngaphambi kokuba inkwenkwe leyo iyazi indlela yokugatya okubi nokunyula okulungileyo, ube umhlaba waba kumkani babini bankwantyisayo [uSirayeli neSiriya] ushiywe ngokupheleleyo.” (Isa. 7:
4 Kungekudala emva kokuba uIsaya eprofetile, umfazi wakhe wamzalela unyana ogama linguMahere-shalali-hashe-bhazi. Kusenokwenzeka ukuba uIsaya wayebhekisela kulo mntwana xa wayethetha ‘ngoImanuweli.’ * Ngemihla yokubhalwa kweBhayibhile, usana lwaludla ngokunikwa igama elithile, mhlawumbi ukuze kukhunjulwe isiganeko esithile esikhethekileyo, kodwa lubizwe ngelinye ngabazali nazizalamane. (2 Sam. 12:24, 25) Akukho ngxelo ibonisa ukuba uYesu wayekhe wabizwa ngeli gama.
5. Sisiphi isigqibo sobudenge esenziwa nguKumkani uAhazi?
5 Ngoxa uSirayeli neSiriya babejolis’ iintolo zabo kuYuda, kwakukho nolunye uhlanga olunomkhosi owomeleleyo olwalufuna ukuthimba lo mmandla. YayiyiAsiriya, uhlanga olwalukhula ngamandla lusiba ligunya lehlabathi. Ngokutsho kukaIsaya 8:3, 4, iAsiriya yayiza kuthimba “ubuncwane baseDamasko namaxhoba aseSamariya,” ize emva koko idlulele kubukumkani basemzantsi bakwaYuda. Endaweni yokuthembela kwisithembiso sikaThixo esadluliselwa ngoIsaya, uAhazi ongenalukholo wazifak’ engxakini ngokwenza umnqophiso neAsiriya, eyaphinda kwayona yamcinezela uYuda. (2 Kum. 16:7-10) UAhazi wasilela ngokwenene ukuba ngumalusi kuYuda! Nathi simele sizibuze oku, ‘Xa kufuneka ndenze izigqibo ezibalulekileyo, ngaba ndithembela kuThixo okanye ebantwini?’
UMALUSI OMTSHA WENZA NGENDLELA EYAHLUKILEYO
6. Lwaba njani ulawulo lukaHezekiya xa luthelekiswa noluka-Ahazi?
6 UAhazi wafa ngo-746 B.C.E., ibe ngunyana wakhe uHezekiya owaba ngukumkani kwelo lizwe lihlwempuzekileyo nelalingasamnquli uThixo. Njengokuba wayengena ezihlangwini zikayise, yintoni eyayiphambili kuye? Ngaba yayikukuvuselela uqoqosho? Akunjalo. UHezekiya wayeyindoda emthandayo uThixo, ibe wayengumalusi omhle kweso sizwe. Into yokuqala awayenzayo kukuvuselela unqulo lokwenyaniso, waza womeleza ulwalamano lweso sizwe siphambukileyo noYehova. Wathi akuyiqonda eyona nto ifunwa nguThixo, akaphozisa maseko ekuyenzeni. Ngumzekelo wokuxeliswa lowo!
7. Kutheni kwakubalulekile ukuba abaLevi baqinisekiswe ngulo kumkani mtsha ukuba uyabaxhasa?
7 AbaLevi babeza kudlala indima enkulu ekuvuselelweni konqulo olunyulu. Ngenxa yoku, uHezekiya wadibana nabo ukuze abaqinisekise ukuba uyabaxhasa. Khawube nomfanekiso-ngqondweni wabo baLevi babekuloo ntlanganiso, belila iinyembezi zovuyo njengoko ukumkani wayesithi kubo: “Nini aninyulileyo uYehova ukuba nime phambi kwakhe ukuze nimlungiselele. (2 Kron. 29:
8. Ziziphi izinto awazenzayo uHezekiya ukuze ancede uYuda abuyele kuThixo, ibe oku kwaba nayiphi imiphumo?
8 UHezekiya wabiza wonke uYuda noSirayeli ukuba eze kubhiyozela iPasika, eyalandelwa ziintsuku ezisixhenxe zoMthendeleko Wamaqebengwana Angenagwele. Ndlela le kwakumnandi ngayo kuloo mthendeleko, wada waqhutywa ezinye iintsuku ezisixhenxe. IBhayibhile ithi: “Kwabakho imihlali kakhulu eYerusalem, ekungazange kubekho injalo ukususela ngemihla kaSolomon unyana kaDavide ukumkani wakwaSirayeli eYerusalem.” (2 Kron. 30:
UKUMKANI UXHOBELA IINGXAKI EZIZAYO
9. (a) Labhanga njani icebo likaSirayeli? (b) Woyisa njani ekuqaleni uSenaribhe kwaYuda?
9 Kanye njengokuba uIsaya wayetshilo, iAsiriya yaboyisa ubukumkani basemntla kwaSirayeli yaza yathimba abemi balapho, labhanga icebo likaSirayeli lokubhukuqa itrone kaDavide. Kodwa kuthekani ngecebo leAsiriya? Ngoku ama-Asiriya ayebhekise imibombo kuYuda. “Ngonyaka weshumi elinesine kaKumkani uHezekiya, uSenaribhe ukumkani waseAsiriya wenyuka nxamnye nazo zonke izixeko ezinqatyisiweyo zakwaYuda waza wazithimba.” Ingxelo ibonisa ukuba uSenaribhe woyisa izixeko zikaYuda eziyi-46. Unokuyicinga indlela ekwakuyiyo ukuhlala eYerusalem ngelo xesha. Izixeko zikaYuda zawela ezandleni zomkhosi waseAsiriya owawuluqilima!
10. Kutheni emele ukuba amkhuthaza nje uHezekiya amazwi akuMika 5:
10 Kakade ke, uHezekiya wayeyibona le ngozi izayo, kodwa kunokuba adyuduzele efuna uncedo kwiintlanga ezingamnquliyo uThixo, njengoyise uAhazi, uHezekiya wathembela ngoYehova. (2 Kron. 28:20, 21) Mhlawumbi wayewakhumbula amazwi omprofeti uMika, owayephila ngelo xesha nowaprofeta ngeAsiriya esithi: “Yena ke umAsiriya, . . . kuya kufuneka simvusele abalusi abasixhenxe, ewe, iindwalutho ezisibhozo. Okunene baya kulalusa ilizwe laseAsiriya ngekrele.” (Mika 5:5, 6) La mazwi aphefumlelweyo ayeza kumkhuthaza nakanjani na uHezekiya, kuba abonisa ukuba kwakuza kuvela umkhosi ongaqhelekanga owawuza kulwa nama-Asiriya uze uwoyise.
11. Isiprofeto sabalusi abasixhenxe neendwalutho ezisibhozo sasiza kuzaliseka nini ngokuyintloko?
11 Isiprofeto esithetha ngabalusi abasixhenxe neendwalutho ezisibhozo (“neenkosi,” ngokutsho kweBhayibhile YesiXhosa) sasiza kuzaliseka ngokuyintloko emva kwexesha elide ezelwe uYesu, ‘umlawuli wakwaSirayeli, omvelaphi yakhe isusela kumaxesha angaphambili.’ (Funda uMika 5:1, 2.) Le nto yayiza kwenzeka xa kanye abakhonzi bakaYehova besongelwa ‘ngumAsiriya’ wale mihla. Yiyiphi imikhosi eza kusetyenziswa nguYehova nekhokelwa nguNyana wakhe olawulayo ngoku, ukulwa nolu tshaba loyikekayo? Makhe silinde, siza kubona. Kodwa masiqale sibone into esinokuyifunda koko kwenziwa nguHezekiya nxamnye nolu tshaba iAsiriya.
UHEZEKIYA WENZA NGOBULUMKO
12. Yintoni eyenziwa nguHezekiya namadoda akhe ukuze akhusele abantu bakaThixo?
12 UYehova usoloko ekulungele ukusinceda kwizinto ezingaphaya kwamandla ethu, kodwa ulindele ukuba nathi senze konke okusemandleni. UHezekiya wangqubanisa iintloko “neenkosana zakhe namadoda akhe anamandla,” bagqiba kwelokuba ‘bavingce imithombo yamanzi eyayingaphandle kwesixeko. Ngaphezu koko, uHezekiya waba nesibindi waza walwakha lonke udonga olwaludiliziwe waza waphakamisa iinqaba phezu kwalo, nangaphandle kolunye udonga, wenza imijukujelwa emininzi namakhaka.’ (2 Kron. 32:3-5) Ukuze akhusele aze aluse abantu bakhe ngelo xesha, uYehova wasebenzisa amadoda akhaliphileyo
13. Yiyiphi eyona nto ibalulekileyo eyenziwa nguHezekiya ukuze axhobise abantu? Cacisa.
13 Into eyenziwa nguHezekiya emva koko yayibaluleke ngakumbi kunokuvingca imithombo yamanzi nokwandisa iindonga. Ekubeni wayengumalusi oxhalabileyo, uHezekiya wahlanganisa abantu waza wabakhuthaza ngala mazwi: “Musani ukoyika okanye ninkwantye ngenxa kakumkani waseAsiriya . . . , kuba esinabo baninzi kakhulu kunabo bakunye naye. Abakunye naye yingalo yenyama, kodwa thina sinoYehova uThixo wethu ukuba asincede asilwele amadabi ethu.” Ukuva ukuba uYehova wayeza kubalwela, kwalomeleza gqitha ukholo lwabantu bakhe! AmaYuda atsho ‘axhathisa ngenxa yamazwi kaHezekiya ukumkani wakwaYuda.’ Phawula ukuba ‘ngamazwi kaHezekiya’ awabangela ukuba abantu babe nesibindi. Ekunye neenkosana namadoda anamandla, kuquka abaprofeti uMika noIsaya, baba ngabalusi bokwenene, kanye njengokuba wayetshilo kumprofeti wakhe.
14. Yintoni awayithethayo uRabheshake, ibe bathini abantu?
14 Ukumkani waseAsiriya wamisa iintente eLakishe, kumzantsi-ntshona weYerusalem. Ngoxa elapho, wathumela abathunywa abathathu, eyalela eso sixeko ukuba sinikezele. Isithethi sakhe, uRabheshake, wasebenzisa amaqhinga aliqela. Ethetha ngesiHebhere, waxelela abantu ukuba bamngcatshe uHezekiya baze bazithobe kwiAsiriya, ngoxa ebaxokisa esithi uza kubafudusela kwilizwe abaza kuphila tofotofo kulo. (Funda eyesi-2 yooKumkani 18:
15. Yintoni ekwakufuneka bayenze abemi baseYerusalem, ibe wasisindisa njani uYehova eso sixeko?
15 UHezekiya wakhathazeka, ibe wayefanele, kodwa endaweni yokucela uncedo kwezinye iintlanga, wabiza umprofeti uIsaya. UIsaya wathi kuHezekiya: “[USenaribhe] akayi kuza kwesi sixeko engayi kulutola utolo apho.” (2 Kum. 19:32) Ekuphela kwento ekwakufuneka yenziwe ngabemi baseYerusalem kukunganikezeli. UYehova wayeza kumlwela uYuda, ibe wamlwela! “Kwathi ngobo busuku ingelosi kaYehova yaphuma yaxabela ikhulu elinamashumi asibhozo anesihlanu lamawaka elalisenkampini yama-Asiriya.” (2 Kum. 19:35) UYuda akazange asindiswe kukuvingca kukaHezekiya imithombo yamanzi nokwenza luqilima kwakhe iindonga, kodwa wasindiswa nguYehova.
OKO SIKUFUNDAYO
16. Ngoobani namhlanje abamelwa (a) ngabemi baseYerusalem (b) ‘ngumAsiriya’ (c) ngabalusi abasixhenxe neendwalutho ezisibhozo?
16 Esi siprofeto sabalusi abasixhenxe neendwalutho ezisibhozo sizaliseka ngokuyintloko namhlanje. Abemi beYerusalem yamandulo bahlaselwa yiAsiriya. Kungekudala, abakhonzi bakaYehova ababonakala bengakhuselekanga baza kuhlaselwa ‘ngumAsiriya’ wale mihla, ozimisele ukubacim’ igama. IZibhalo zithetha ngolo hlaselo ‘nolukaGogi welizwe lakwaMagogi,’ uhlaselo ‘lukakumkani wasemntla,’ kunye ‘nolookumkani bomhlaba.’ (Hez. 38:2, 10-13; Dan. 11:40, 44, 45; ISityhi. 17:14; 19:19) Ngaba kubhekiselwa kwizihlandlo ezahlukahlukeneyo zohlaselo? Kusenokungabi njalo. IBhayibhile isenokuthetha ngohlaselo olunye isebenzisa amagama ahlukahlukeneyo. Yiyiphi le nduku igushwe nguYehova isiprofeto sikaMika sibonisa ukuba uza kutywatyusha ngayo lo ‘mAsiriya’ uneengcwangu? Ngabantu obungasoze ulindele ukuba ibe ngabo
17. Ziziphi izinto ezine abadala abanokuzifunda kweli nqaku?
17 Abadala abafunda eli nqaku banokufunda lukhulu kulo: (1) Banokufunda ukuba eyona nto simele siyenze ukuze sixhobele ukuhlaselwa ‘ngumAsiriya’ kukomeleza ukholo lwethu kuThixo size sincede abazalwana bethu benze okufanayo. (2) Xa ‘umAsiriya’ ehlasela, abadala bamele bangayithandabuzi nakancinane into yokuba uYehova uza kusihlangula. (3) Ngelo xesha, ulwalathiso esinokulufumana oluvela kwintlangano kaYehova nolunokusisindisa lusenokungabonakali lusengqiqweni kuthi. Sonke simele sikulungele ukuthobela naluphi na ulwalathiso esilufumanayo, enoba luvakala lungekho ngqiqweni kangakanani na kuthi. (4) Ngoku, lixesha lokuba nabani na othembele kwimfundo yeli hlabathi, kwizinto eziphathekayo, okanye kuyo nayiphi na intlangano yabantu, atshintshe indlela acinga ngayo. Abadala bamele bahlale bekulungele ukunceda nabani na ophelelwa lukholo.
18. Ukucamngca ngeli nqaku kuya kusinceda njani kwixa elizayo?
18 Liyeza ilixa apho abakhonzi bakaThixo bale mihla beya kubonakala besengxakini, kanye njengamaYuda awayevaleleke eYerusalem ngomhla kaHezekiya. Ngelo xesha, ngamana sonke anokusomeleza amazwi kaHezekiya. Masikhumbule ukuba iintshaba zethu zithembele ‘ngengalo yenyama kodwa thina sinoYehova uThixo wethu ukuba asincede asilwele amadabi ethu’!
^ isiqe. 4 Igama lesiHebhere eliguqulelwe ngokuthi “intombi” kuIsaya 7:
^ isiqe. 16 EZibhalweni, isixhenxe sidla ngokufuzisela ukuphelela kwezinto. Isibhozo sona (isixhenxe wongeze ibe nye) sidla ngokufuzisela intabalala.


text:
Londoloza ILifa Onalo Ngokwenza Ukhetho Lobulumko
“Kwenyanyeni oko kungendawo, namathelani koko kulungileyo.”—ROMA 12:9.
1, 2. (a) Wasenza njani isigqibo sokukhonza uThixo? (b) Yiyiphi imibuzo esinokuzibuza yona ngokuphathelele ilifa lethu lokomoya?
IZIGIDI zethu ziye zenza ukhetho lobulumko lokukhonza uYehova uThixo nokulandela ngokusondeleyo emanyathelweni kaYesu Kristu. (Mat. 16:24; 1 Pet. 2:21) Asiluthathi lula olu khetho silwenzileyo lokuzahlulela kuThixo. Olu khetho asizange silwenze ngenxa yokwazi izibhalo ezithile ezimbalwa, kodwa salwenza emva kokufundisisa ngokucokisekileyo iLizwi likaThixo. Ngenxa yoko, safunda iinkcukacha ezininzi ezomeleza ukholo ngokuphathelele ilifa uYehova alilungiselele abo ‘bangenisa ulwazi ngaye nangalowo wamthumayo, uYesu Kristu.’—Yoh. 17:3; Roma 12:2.
2 Ukuze silondoloze ubuKristu bethu, simele senze ukhetho olumkholisayo uBawo wethu wasezulwini. Ngenxa yoko, kweli nqaku siza kuqwalasela le mibuzo ebalulekileyo: Liyintoni ilifa lethu? Simele silijonge njani? Sinokuqinisekisa njani ukuba siyalizuza? Yintoni eya kusinceda senze ukhetho lobulumko?
LIYINTONI ILIFA LETHU?
3. Liyintoni ilifa elilindelwe (a) ngabathanjiswa (b) ‘nazezinye izimvu’?
3 Liqela elincinane lamaKristu elikhangele phambili ekuzuzeni “ilifa elingenakonakala nelingadyobhekanga nelingambatshiyo”—ilungelo elingenakuthelekiswa nanto lokulawula noKristu emazulwini. (1 Pet. 1:3, 4) Ukuze azuze elo lifa, lamaKristu amele “azalwe kwakhona.” (Yoh. 3:1-3) Liyintoni lona ilifa lezigidi ‘zezinye izimvu’ zikaYesu, ezinxulumana nabalandeli bakhe abathanjisiweyo ekushumayeleni iindaba ezilungileyo zoBukumkani bukaThixo? (Yoh. 10:16) Zona ezi zimvu, ziza kuzuza ilifa awathi ngenxa yokona uAdam noEva baphulukana nalo—ubomi obungunaphakade kwiparadesi esemhlabeni ekungayi kubakho kubandezeleka, kufa okanye ukuzila. (ISityhi. 21:1-4) Yiloo nto uYesu wathembisa umenzi-bubi owayebulawa naye wathi: “Inene ndithi kuwe namhlanje, uya kuba nam eParadesi.”—Luka 23:43.
4. Ziziphi iintsikelelo esele sizixhamla?
4 Kwanangoku, sixhamla iinkalo ezithile zelifa lethu. Ngenxa yokuba sinokholo ‘kwintlawulelo ngoKristu Yesu,’ sinoxolo lwangaphakathi nolwalamano oluhle noThixo. (Roma 3:23-25) Siziqonda kakuhle izithembiso ezimangalisayo ezikwiLizwi likaThixo. Ukongezelela koko, sivuyiswa kukuba yinxalenye yabazalwana abanothando bezizwe ngezizwe. Kulilungelo elingathethekiyo ngokwenene ukuba liNgqina likaYehova. Yiloo nto silixabisa kangaka nje eli lifa!
5. Yintoni aye wazabalazela ukuyenza kubantu bakaThixo uSathana, ibe yintoni eya kusinceda sime siqinile nxamnye namaqhinga akhe?
5 Noko ke, ukuze sibambelele nkqi kweli lifa limangalisayo, simele siwaphaphele amaqhinga kaSathana. Kaloku usoloko ezabalazela ukuba abantu bakaThixo benze ukhetho oluya kubaphulukisana neli lifa. (Num. 25:1-3, 9) Esazi ukuba isiphelo sakhe sikufuphi, uye wathi chatha kwimigudu yokusilahlekisa. (Funda iSityhilelo 12:12, 17.) Ukuze sikwazi ‘ukuma siqinile nxamnye namaqhinga kaMtyholi,’ simele sihlale silixabisa ngakumbi eli lifa lethu. (Efe. 6:11) Into eya kusinceda kule nkalo, kukucinga ngomzekelo wonyana kasolusapho uEsawu.
UNGAFANI NOESAWU
6, 7. Wayengubani uEsawu, ibe liliphi ilifa elalimlindele?
6 Phantse kwiminyaka engama-4 000 eyadlulayo, uIsake noRebheka bazala amawele uEsawu noYakobi. Njengokuba la mawele ekhula, aya esahluka ngento yonke kuquka izinto akhetha ukuzenza. “UEsawu waba lizingela, indoda yasendle, kodwa yena uYakobi wayeyindoda engenakusoleka, ehlala ezintenteni.” (Gen. 25:27) Omnye umguquleli weBhayibhile uRobert Alter uthi, igama lesiHebhere eliguqulelwe ngokuthi “engenakusoleka, lichaza ingqibelelo nokuba msulwa.”
7 Xa uEsawu noYakobi babeneminyaka eli-15, uyisemkhulu uAbraham wafa, kodwa isithembiso esasenziwe nguYehova kuAbraham sasisamile. Kamva, uYehova wasiphinda kuIsake eso sithembiso, echaza ukuba zonke iintlanga zomhla zaziya kuzizuzela iintsikelelo ngembewu ka-Abraham. (Funda iGenesis 26:3-5.) Eso sithembiso sasichaza ukuba uMesiya—“imbewu” ethembekileyo ekuthethwe ngayo kwiGenesis 3:15—yayiza kuvela kwinzala ka-Abraham. Ekubeni wayelizibulo likaIsake, uEsawu nguye owayenelungelo lokufumana eso sithembiso. Wayelindelwe lilifa elingathethekiyo uEsawu! Ngaba wayelixabisa?
8, 9. (a) Luluphi ukhetho awalwenzayo uEsawu ngelifa lakhe? (b) Kwiminyaka kamva, yintoni awayiqondayo uEsawu ngokhetho awayelwenzile, ibe wavakalelwa njani?
8 Ngamini ithile xa wayevela endle, uEsawu wabona uYakobi ‘epheka isityu.’ Wathi kuYakobi “Nceda, khawulezisa, undiphe ndiginye kule nto ibomvu—loo nto ibomvu, kuba ndidiniwe!” Ephendula, uYakobi wathi kuEsawu: “Ndithengisele, kuqala, ilungelo lakho lobuzibulo!” Wakhetha ntoni uEsawu? Okumangalisayo kukuba wathi: “Bunangenelo ngantoni kum ubuzibulo?” Ewe, uEsawu wakhetha isitya sesityu endaweni yobuzibulo bakhe! Ukuze aqinisekise ukuba ulithenga ngokusemthethweni elo lungelo, uYakobi wamcela: “Ndifungele kuqala!” Engalibazisanga, wasuka wanikisa ngobo buzibulo. “Wandula ke uYakobi wamnika uEsawu isonka nesityu seentlumayo, wadla, wasela. Waza ke wasukuma, wahamba indlela yakhe. Ngoko uEsawu wabudela ubuzibulo.”—Gen. 25:29-34.
9 Kwiminyaka kamva, xa uIsake wayesele ebona ukuba uza kufa, uRebheka wenza amalungiselelo okuqinisekisa ukuba uYakobi ufumana obo buzibulo balahlwa nguEsawu. Xa uEsawu kamva wakhalayo ebuqonda ubuyatha bokhetho awayelwenzile, wacenga uyise esithi: “Ndisikelele nam, bawo! . . . Akundibekelanga ntsikelelo na mna?” Xa uIsake wachazayo ukuba wayengenakuyijika loo ntsikelelo ayinike uYakobi, “waliphakamisa izwi lakhe uEsawu, walila iinyembezi.”—Gen. 27:30-38.
10. UYehova wayebajonga njani uEsawu noYakobi, yaye ngoba?
10 Yiyiphi eyona nto ibalaseliswa ziZibhalo xa zichaza uEsawu? Into eyaba phambili kuye kukwanelisa iminqweno yenyama yakhe kunokuzuza iintsikelelo awayeza kuzifumana kwilifa lakhe. Akazange abuxabise ubuzibulo bakhe, ibe kuyacaca ukuba wayengamthandi uThixo. Ukongezelela apho, akazange ayikhathalele imiphumo eyayiza kuziswa zizenzo zakhe kwinzala yakhe. Ngokwahlukileyo, uYakobi wayelixabisa gqitha ilifa lakhe. Ngokomzekelo, yena wabathobela abazali bakhe xa ekhetha umfazi. (Gen. 27:46–28:3) Ngenxa yokwenza olo khetho lufuna umonde nokuzincama, waba nguye ukhokho kuMesiya. UThixo wayebajonga njani uEsawu noYakobi? Kwisiprofeto esabhalwa nguMalaki, uYehova wathi: “Ndathanda uYakobi, yena uEsawu ndamthiya.”—Mal. 1:2, 3.
11. (a) Kutheni umzekelo kaEsawu usifanela nathi maKristu? (b) Kwakutheni ukuze uPawulos adibanise uhenyuzo nesenzo sikaEsawu?
11 Ngaba oko kuthethwa yiBhayibhile ngoEsawu kuyenzeka kumaKristu namhlanje? Kunjalo kanye. Umpostile uPawulos walumkisa abazalwana bakhe ukuze bamluke “kungabikho mhenyuzi naye nabani na ongazixabisiyo izinto ezingcwele, njengoEsawu, owathi ngenxa yesidlo esinye wanikela ngamalungelo akhe obuzibulo.” (Heb. 12:16) Eso silumkiso sisemile kumaKristu. Simele sizabalazele ukuhlala sizixabisa izinto ezingcwele ukuba singonganyelwa yiminqweno yenyama size siphulukane nelifa asinika lona uThixo. Kodwa kwakutheni ukuze uPawulos adibanise uhenyuzo nesenzo sikaEsawu? Kaloku, ukunikezela kwiminqweno yenyama njengoEsawu kwenza umntu ancame izinto ezingcwele ngenxa yeziyolo ezingafanelekanga, njengohenyuzo.
LUNGISA INTLIZIYO YAKHO
12. (a) Yiyiphi indlela asilinga ngayo uSathana? (b) Chaza imizekelo eseZibhalweni enokusinceda xa kufuneka senze ukhetho olunzima.
12 Ekubeni singabakhonzi bakaYehova, asizithezeli olunenkume ngokuzifaka kwiimeko ezilingayo ezinokukhokelela ekubeni siziphathe kakubi ngokwesini. Endaweni yoko, sithandazela ukuba uYehova uThixo angasiyekeli sinikezele xa kukho ubani osilingela ekubeni singamthobeli. (Mat. 6:13) Kodwa ke, uSathana akayekeleli kwimigudu yokusahlukanisa noThixo njengoko sizabalazela ukugcina ingqibelelo kweli hlabathi lonakeleyo. (Efe. 6:12) Ekubeni enguthixo wale nkqubo yezinto ingendawo, uMtyholi usebenzisa iqhinga lokusilinga ngeminqweno yokungafezeki kwabantu. (1 Kor. 10:8, 13) Ngokomzekelo, cinga nje xa ukwimeko ekulingela ekubeni wanelise umnqweno othile ngokuziphatha kakubi. Luluphi ukhetho ubuya kulwenza? Ngaba ubuya kufana noEsawu ungxame ngokuthi: ‘Khawulezisa! Ndiphe!’ Okanye ubuya kusixhathisa isilingo uze usabe kuso, kanye njengokuba wenzayo unyana kaYakobi, uYosefu owalingwa ngumfazi kaPotifare?—Funda iGenesis 39:10-12.
13. (a) Abaninzi baye bamxelisa njani uYosefu namhlanje, kodwa bamxelisa njani abanye uEsawu? (b) Umzekelo wabo baxelisa uEsawu usinceda siqonde yiphi imfuneko ebalulekileyo?
13 Abazalwana noodade abaninzi bakhe bakwiimeko ekuye kwafuneka bakhethe enoba baza kuxelisa uEsawu okanye uYosefu kusini na. Inkoliso yabo iye yenza ngobulumko yaza yayivuyisa intliziyo kaYehova. (IMize. 27:11) Noko ke, bakho abazalwana bethu abaye baxelisa uEsawu xa bejamelene nesilingo, balibeka emngciphekweni ilifa abalinikwa nguThixo. Enyanisweni, izenzo ezininzi eziye zafuna ikomiti egwebayo nokususa kubudlelane zaminyaka le zibangelwa kukuziphatha kakubi ngokwesini. Ibaluleke gqitha into yokuba siyilungise kwangoku intliziyo yethu—kwangaphambi kokuba sibe kwiimeko ezivavanya ingqibelelo yethu! (INdu. 78:8) Ubuncinane zimbini izinto esinokuzenza eziya kusinceda sixhathise izilingo size senze ukhetho lobulumko.
CAMNGCA UZE UQINISE
14. Kukucamngca ngayiphi imibuzo okuya kusinceda ‘sikwenyanye oko kungendawo size sinamathele koko kulungileyo’?
14 Into yokuqala kukucamngca ngemiphumo yezenzo zethu. Ubukhulu becala uxabiso esinalo ngelifa esilinikwa nguThixo luxhomekeke kwindlela esimthanda ngayo uYehova, uMniki welo lifa. Enyanisweni, xa simthanda umntu asifuni kumenzakalisa. Kunoko, sizabalazela ukumkholisa. Ekubeni kunjalo, kuya kuba kuhle ukucamngca ngemiphumo esiya kuyifumana thina nabanye xa sinokunikezela kwiminqweno engacocekanga yenyama. Simele sizibuze oku: ‘Esi senzo sokuzingca siya kuluchaphazela njani ulwalamano lwam noYehova? Siya kuyichaphazela njani intsapho yam? Kuthekani ngabazalwana noodadewethu ebandleni? Ngaba andiyi kubakhubekisa abanye?’ (Fil. 1:10) Sinokuzibuza noku: ‘Ngaba bubulumko ukuxolela imiphumo ebuhlungu ngenxa yoyolo nje lomzuzwana lokuziphatha kakubi? Ngaba ndifuna ukufana noEsawu, nditsho ngesikrakra xa sendiqonda eyona nto ndiyenzileyo?’ (Heb. 12:17) Ukucingisisa ngale mibuzo kuya kusinceda ‘sikwenyanye oko kungendawo size sinamathele koko kulungileyo.’ (Roma 12:9) Okona kubaluleke ngakumbi kukuba ukuthanda uYehova kuya kusenza sinamathele kwilifa lethu.—INdu. 73:28.
15. Yintoni eya kusinceda siqinise ukhuseleko ukuze sixhathise izilingo ezonakalisa ulwalamano lwethu noThixo?
15 Into yesibini kukuqinisa ukhuseleko lwethu. UYehova wenze amalungiselelo amaninzi okuqinisa ukhuseleko lwethu nxamnye nemigibe yeli hlabathi eyonakalisa ulwalamano lwethu naye. La malungiselelo akhe, aquka ukufundisisa iBhayibhile, iintlanganiso zamaKristu, ukuya entsimini nokuthandaza. (1 Kor. 15:58) Sihlandlo ngasinye siphalaza imbilini yethu kuYehova, sisiba nenxaxheba ekushumayeleni, eyona nto yenzekayo siyomelela ukuze sikwazi ukuxhathisa izilingo. (Funda eyoku-1 kuTimoti 6:12, 19.) Enyanisweni, ukusa kumkhamo othile, amandla okuxhathisa axhomekeke kwimigudu esiyenzayo. (Gal. 6:7) Oku kucaca kakuhle xa sijonga isahluko sesibini seMizekeliso.
“QHUBEKANI NIBUFUNA”
16, 17. Singawazuza njani amandla okwenza ukhetho lobulumko?
16 IMizekeliso isahluko 2 isikhuthaza ukuba sifune ubulumko namandla okucinga. Ezi zipho zisinceda sikwazi ukukhetha phakathi kokulungileyo nokuphosakeleyo, phakathi kokuzeyisa nokuzifica. Noko ke, impumelelo yethu ixhomekeke ekubeni sikulungele kusini na ukwenza imigudu. Ukuze ibethelele le nyaniso ingenakuphikiswa iBhayibhile ithi: “Nyana wam, ukuba uya kuwamkela amazwi am uze uyigcine kuwe imiyalelo yam, khon’ ukuze unikele ingqalelo kubulumko ngendlebe yakho, ukuba uyithobele ukuqonda intliziyo yakho; ukuba uthe, ngaphezu koko, wabiza ukuqonda, nelizwi lakho walisa ekuqondeni, ukuba uyaqhubeka ubufuna njengesilivere, ubuphande njengobuncwane obufihliweyo, uya kwandula ukukuqonda ukoyika uYehova, ukufumane ukumazi uThixo. Kuba uYehova unika ubulumko; emlonyeni wakhe kuphuma ukwazi nokuqonda.”—IMize. 2:1-6.
17 Kucacile ke ukuba, ukuze sizuze amandla okwenza ukhetho lobulumko sixhomekeke ekuthobeleni le miyalelo ikhankanywe kwiMizekeliso. Singakwazi ukuma siqinile njengoko sixhathisa izilingo ukuba sivumela amazwi kaYehova aphembelele iingcinga zethu, ukuba sihlala sithandazela ulwalathiso oluvela kuThixo kwanaxa siqhubeka sifuna ulwazi lukaThixo kanye njengokuba besiya kwenza xa sifuna ubuncwane obufihliweyo.
18. Yintoni ozimisele ukuqhubeka uyenza, yaye ngoba?
18 UYehova ubanika ulwazi, ukuqonda, ingqiqo nobulumko abo benza imigudu yokufumana ezi zipho. Okukhona sizizingela size sizisebenzise, kokukhona siya kusondela ngakumbi kuMniki wazo, uYehova. Ukuzuza olo lwalamano lusenyongweni noYehova uThixo kuya kusikhusela xa sijamelene nezilingo. Ukusondela kuYehova nokumoyika kuya kusikhusela singabandakanyeki kwizenzo ezibi. (INdu. 25:14; Yak. 4:8) Ngamana ukuba nolwalamano oluhle noYehova nokusebenzisa ubulumko asinika bona kungasinceda sonke siqhubeke sisenza ukhetho olufanelekileyo oluya kuyivuyisa intliziyo yakhe ngoxa kulondoloza ilifa esinalo.


text:
Ukhetho Endalwenza Ndisemncinane
Ndandineminyaka nje elishumi xa kwafika abantwana baseKhambodiya esikolweni sam eColumbus, eOhio, eUnited States, ngo-1985. Omnye waloo makhwenkwe wayesazi amagama ambalwa esiNgesi. Esebenzisa imizobo, wandibalisela amabali amanyumnyezi okuthuthunjiswa, okubulawa, nokusaba. Ebusuku ndandidla ngokulila xa ndicinga ngaba bantwana. Ndandifuna ukubaxelela ngethemba leParadesi kwakunye nethemba lovuko, kodwa babengalwazi ulwimi lwam. Nakuba ndandiseyinkwenkwana ndagqiba kwelokuba ndifunde isiKhambodiya ukuze ndikwazi ukufundisa abantwana endandifunda nabo ngoYehova. Ngelo xesha ndandingayiqondi indlela eso sigqibo esasiya kulichaphazela ngalo ikamva lam.
Kwakunzima ukufunda isiKhambodiya. Ndanikezela kwade kwakabini, kodwa esebenzisa abazali bam, uYehova wandomeleza. Ekuhambeni kwexesha, ootitshala nabantwana endandifunda nabo bandibongoza ukuba ndifune umsebenzi ohlawulayo. Kodwa ekubeni ndandifuna ukuba nguvulindlela, ndakhetha izifundo ezaziza kundinceda ndifumane umsebenzi wesingxungxo, ukuze ndikwazi ukufikelela usukelo lwam. Ukuphuma kwam esikolweni, ndandidla ngokusebenza nabanye oovulindlela entsimini. Ukanti ndandikwafundisa abanye abafundi ababefuna ukufunda isiNgesi njengolwimi lwesibini. Olu lukhetho lwandinceda nyhani kamva.
Xa ndandineminyaka eyi-16 ndeva ngeqela laseKhambodiya elaliseLong Beach, eKhalifoniya, eUnited States. Ndatyelela apho ndaza ndafunda ukufunda isiKhambodiya. Ukugqiba kwam esikolweni, ndaba nguvulindlela ndaza ndaqhubeka ndishumayela kubantu baseKhambodiya ababehlala kufuphi nasekhaya. Xa ndandineminyaka eyi-18, ndandicinga ngokufudukela eKhambodiya. Yayisenobungozi, kodwa ndandisazi ukuba kubantu abazizigidi ezilishumi abahlala eKhambodiya babembalwa abazivileyo iindaba ezilungileyo zoBukumkani. Ngelo xesha kwakukho nje ibandla elinye elinabavakalisi abayi-13 kwilizwe lonke. Ndaqala ukutyelela eKhambodiya xa ndandineminyaka eyi-19. Kwiminyaka emibini kamva ndagqiba kwelokuba ndifudukele apho. Ndafumana umsebenzi wesingxungxo wokuguqulela nokufundisa isiNgesi ukuze ndizixhase. Ekuhambeni kwexesha, ndafumana umfazi owayenosukelo olufana nolwam. Siye sanandipha ukunceda abantu balapha bazahlulele kuThixo.
UYehova undinike ‘izicelo zentliziyo yam.’ (INdu. 37:4) Umsebenzi wokwenza abafundi ngowona msebenzi wanelisayo. Kule minyaka iyi-16 ndiseKhambodiya, ela bandla lalinabavakalisi abayi-13 liye lakhula langamabandla ayi-12 namaqela amane!—Kubalisa uJason Blackwell.


text:
IMIFANEKISO YAMANDULO
ISpeyin Igxotha AmaMorisco
Kuthiwa zonke izinto ezenziwa ngabemi baseSpeyin ezibaliswa kweli bali libuhlungu zenziwa egameni lecawa. Qiniseka ukuba uyalifunda.
URHULUMENTE waseSpeyin wayefuna ukuba lonke ilizwe lakhe libe phantsi kolawulo lobuKristu lize libe nemithetho efanayo. AmaMorisco ayejongwa njengabantu abangakholwayo, yiloo nto ubukho bawo babubonwa njengento elizothe emehlweni kaThixo. Emva kweminyaka, kwaye kwafikelelwa kwisigqibo. Sasisithini? Mawagxothwe! *
ANYANZELWA UKUBA AGUQUKE
Kangangamakhulu-khulu eminyaka, amaMoors—iqaqobana lamaSilamsi awayebizwa ngokuba ngamaMudéjar—ayehlala ngoxolo kwiindawo ezazilawulwa ngurhulumente wamaKatolika eSpeyin. Kangangeminyaka, kwiindawo ezithile ayevunyelwa ukuba aqhubeke nemithetho yawo, izithethe zawo, kunye nonqulo lwawo.
Sekunjalo, ngo-1492 abalawuli bamaKatolika uFerdinand II noIsabella boyisa iGranada, isixeko sokugqibela eIberia esasisephantsi kolawulo lwamaSilamsi. Abemi beso sixeko abangamaMoors bavuma ukunikezela kuphela ukuba babeza kunikwa amalungelo afanayo nalawo ayenikwe amaMudéjar. Kodwa iinkokeli zamaKatolika zaye ziqinisa ekulitshutshiseni elo qaqobana lamaSilamsi, zilinyanzela ukuba liguquke. AmaMoors awazange ayinyamezele loo nto, aza ngo-1499 avukela. Umkhosi karhulumente wayithomalalisa loo mvukelo, kodwa emva koko amaSilamsi anyanzelwa ukuba aguquke kungenjalo aphum’ aphele kwelo lizwe. Lawo aguqukayo aza ahlala eSpeyin abizwa ngokuba ngamaMorisco.
“AYENGAMAKRISTU ENKWALAMBISA YAYE ENGATHEMBEKANGA KURHULUMENTE”
Kwathi kusiba ngu-1526, lwabe unqulo lwamaSilamsi lungekho semthethweni eSpeyin, kodwa abe wona amaMorisco amaninzi esaqhubeka nonqulo lwawo emfihlekweni. Awazange azilahle ngokupheleleyo izithethe zawo.
Ekuqaleni amaKatolika akunyamezela ukukhonza ngenkwalambisa kwamaMorisco. Kaloku ayeluncedo kwezobugcisa, ekuchweleni, kwimisebenzi yezandla, nasekuhlawuleni irhafu. Sekunjalo, ayengathandwa ncam ngenxa yokwala kwawo ukuzinikela ngokupheleleyo kunqulo lobuKatolika, yaye ayecalulwa ngurhulumente nangabantu basekuhlaleni. Kusenokwenzeka ukuba oku kwakubangelwa ngamarhe awayethe ndii ecaweni okuba ayengaguqukanga ngokwenene.
Ekuhambeni kwexesha amaKatolika adikwa kukunkwalambisa kwamaMorisco aza aqalisa ukuwanyanzela. Ngo-1567 uKumkani uPhilip II waluphelisa ulwimi lwamaMorisco, kuquka isinxibo, amasiko nezithethe zawo. Oku kwaqhwaya enye imvukelo nophalazo-gazi.
Kuqikelelwa ukuba amalunga ne-300 000 amaMorisco awaphathwa ngqwabalala aza anyanzeleka ukuba emke eSpeyin
Ababhali-mbali bathi abalawuli baseSpeyin babeqinisekile ukuba “amaMorisco ayengamaKristu enkwalambisa yaye engathembekanga kurhulumente.” Ngenxa yoko, ayetyholwa ngokuba azimanye neentshaba—ezingabaphangi baseBarbary, amaProtestanti aseFransi, nabemi baseTurkey—ezazifuna ukungena ngenkani eSpeyin. Ukungathandwa kwamaMorisco kunye nokukrokrelwa kwawo ukuba ekugqibeleni ayeza kuba ngabangcatshi, kwakhokelela ekubeni uPhilip III awagxothe ngo-1609. * Kwiminyaka eyalandelayo, babetshutshiswa bonke abantu ekwakurhanelwa ukuba bangamaMorisco. Yiloo nkohlakalo eyabangela ukuba iSpeyin ibe lilizwe lamaKatolika ngokupheleleyo.
^ isiqe. 4 Igama elithi Morisco lithetha ukuthi “AmaMoors Amancinane” ngeSpanish. Ababhali-mbali babelisebenzisa eli gama ngendlela engathobi sidima xa bethetha ngamaSilamsi aguqukele kubuKatolika, nawayehlala kuSingasiqithi weIberia emva kokubhukuqwa korhulumente wokugqibela wamaSilamsi apho ngo-1492.
^ isiqe. 12 Ababhali-mbali bakrokrela ukuba ubuncinane omnye wabalawuli baseSpeyin wazuza lukhulu ngokuhluthwa komhlaba nezinto zamaMorisco.


text:
Imibuzo Evela Kubafundi
Umpostile uPawulos wabhala wathi, uYehova “akayi kuniyekela nihendwe ngaphaya koko ninokukuthwala.” (1 Kor. 10:13) Ngaba loo nto ithetha ukuba uYehova uzihlola kusengaphambili izinto esinokuzithwala, aze akhethe izilingo esiza kuzifumana?
Ukuba bekunjalo, cinga oko kunokuthethwa yile mbono. Omnye umzalwana owayenonyana owazibulalayo wabuza wathi: ‘Ngaba uYehova uyiqonde kwangaphambili into yokuba mna nomfazi wam siza kukwazi ukumelana nale ntlungu? Ngaba le nto yenzeke kuba uThixo efikelele kwisigqibo sokuba siza kukwazi ukuyinyamezela?’ Ngaba sikhona isizathu esivakalayo esenza sikholelwe ukuba uYehova uye ajije iziganeko zobomi bethu ukuze zihambe ngendlela ethile?
Ukucingisisa ngala mazwi kaPawulos akweyoku-1 kwabaseKorinte 10:13 kusenze safikelela kwesi sigqibo: Akukho sizathu kwiZibhalo esenza sikholelwe ukuba uYehova uhlola kwangaphambili izinto esinokuzithwala aze asikhethele izilingo esiza kuzifumana. Makhe sijonge izizathu ezine ezibonisa ukuba kutheni sifikelela kweso sigqibo.
Okokuqala, uYehova unike abantu inkululeko yokuzikhethela. Ufuna ibe sithi abazikhethela indlela esiza kubuphila ngayo ubomi bethu. (Dut. 30:19, 20; Yosh. 24:15) Ukuba sikhetha indlela efanelekileyo, singacela uYehova alathise amanyathelo ethu. (IMize. 16:9) Kodwa ukuba sikhetha indlela engafanelekanga, siya kuvuna oko sikulimileyo. (Gal. 6:7) Ukuba uYehova ebesikhethela izilingo esiza kuzifumana, ngaba ebengayi kuba usihlutha isipho sokuzikhethela?
Okwesibini, uYehova akasikhuseli ‘kwixesha nakwisihlo esingenakubonwa kwangaphambili.’ (INtshu. 9:11) Iingozi ezimasikizi
Okwesithathu, ngamnye wethu kufuneka azingqine ukuba akagungqi ekukhonzeni uYehova. Khumbula kaloku ukuba uSathana wathi bonke abo bakhonza uYehova ayingobantu bokuthenjwa, baya kumlahla uYehova xa kuvela izilingo. (Yobhi 1:9-11; 2:4; ISityhi. 12:10) Ngoko ukuba uYehova ebesikhusela kwiimvavanyo ezithile kuba esithi ziza kusixaka, ngaba loo nto ibingayi kungqina ukuba uSathana uchanile xa esithi simkhonza uThixo kuba izinto zisihambela kakuhle?
Okwesine, uYehova akanyanzelekanga ukuba azi yonke into eza kwenzeka kuthi. Le mbono yokuba uThixo ukhetha kusengaphambili iimvavanyo esiza kuzifumana ithetha ukuba kufuneka azi yonke into eza kwenzeka kuthi. Kodwa imbono enjalo ayixhaswa ziZibhalo. UThixo ngokuqinisekileyo uyakwazi oko kuza kwenzeka. (Isa. 46:10) Kodwa iBhayibhile ibonisa ukuba uyakhetha xa kufikwa kumba wokwazi iziganeko zexesha elizayo. (Gen. 18:20, 21; 22:12) Ngenxa yoko nangona enawo amandla okwazi izinto, uyayihlonela nenkululeko yethu yokuzikhethela. Asiyonto ebesinokuyilindela ke leyo kuThixo oyihloniphayo inkululeko yethu nokwaziyo ukulawula amandla akhe ngendlela eyiyo?
Ngoko, sifanele siwaqonde njani amazwi kaPawulos athi: “UThixo . . . akayi kuniyekela nihendwe ngaphaya koko ninokukuthwala”? Apha uPawulos uchaza into uYehova ayenzayo ebudeni bezilingo kungekhona ngaphambi kwazo. * La mazwi ompostile asiqinisekisa ukuba nokuba zinjani izilingo ezisehlelayo, uYehova uya kusixhasa xa sithembela ngaye. (INdu. 55:22) Amazwi athuthuzelayo kaPawulos asekelwe kwiimfundiso ezimbini ezibalulekileyo.
Okokuqala, izilingo esizifumanayo ‘ziqhelekile ebantwini.’ Ngoko izilingo esizifumanayo zifunyanwa ngumntu wonke. Sinokukwazi ukuzinyamezela kuphela xa sithembele ngoThixo. (1 Pet. 5:8, 9) Kweyoku-1 kwabaseKorinte 10:13, uPawulos wayebhekisela kwizilingo ezafunyanwa ngamaSirayeli entlango. (1 Kor. 10:6-11) Akukho nasinye kwezo zilingo esasiqala ukwenzeka apha emhlabeni okanye esasinokuwaxaka amaSirayeli awayethembekile. Sekunjalo kangangezihlandlo ezine, uPawulos uthi “abathile kubo” zange bathobele. Okubuhlungu kukuba, amanye amaSirayeli anikezela kwezo zilingo, kuba engazange athembele ngoThixo.
Okwesibini, ‘uThixo uthembekile.’ Xa ufunda indlela uThixo awaqhubana ngayo nabantu bakhe uya kubona ukuba akabalahli abo “bamthandayo nabayigcinayo imiyalelo yakhe.” (Dut. 7:9) Kwakhona, uya kubona ukuba uThixo uyazigcina izithembiso zakhe. (Yosh. 23:
Xa abo bathembele ngaye belingwa, uYehova uyenza njani indlela yokuphuma? Ewe kona, ebenokusuka nje asisuse eso silingo. Kodwa khumbula la mazwi kaPawulos: “[UYehova] uya kwenza nendlela yokuphuma ukuze nikwazi ukusinyamezela.” Yiloo nto kwiimeko ezininzi, esenza ‘indlela yokuphuma’ ngokusinika oko sikudingayo ukuze sikwazi ukunyamezela ezo zilingo. Nazi ezinye iindlela uYehova anokusivulela ikroba ngazo:
‘Uyasithuthuzela kuyo yonke imbandezelo yethu.’ (2 Kor. 1:3, 4) UYehova unokuthomalalisa iingcinga, iintliziyo neemvakalelo zethu ngeLizwi lakhe, ngomoya oyingcwele nangeencwadi ezisasazwa likhoboka elithembekileyo.
—Mat. 24:45; Yoh. 14:16; Roma 15:4.
Unokusikhokela esebenzisa umoya oyingcwele. (Yoh. 14:26) Xa sifikelwa zizilingo, lo moya uya kusinceda sikhumbule iivesi zeBhayibhile nemigaqo yayo size senze izigqibo ezifanelekileyo.
Unokusebenzisa iingelosi ukuba zisincede.
—Heb. 1:14.
Unokusebenzisa abazalwana bethu ukuba basikhuthaze ngamazwi nangezenzo.
—Kol. 4:11.
Ke ngoku, sigqiba ngelithini ngentsingiselo yamazwi kaPawulos akweyoku-1 kwabaseKorinte 10:
^ isiqe. 2 NgesiGrike igama elithi “isihendo” linokubhekisela “kwiimvavanyo” okanye “kwizilingo.”


text:
JUNI 22, 2015
EGEORGIA
INkundla Yamalungelo Abantu YaseYurophu Iyakwamkela Ukuvuma KweGeorgia Ukuba Inyhashe Amalungelo AmaNgqina KaYehova
INkundla Yamalungelo Abantu YaseYurophu ikwamkele ukuvuma kukarhulumente waseGeorgia ukuba uye wabangela ilungelo lenkululeko yonqulo nelenkululeko yokukhetha iqela labantu ofuna ukuba kunye nalo angafunyanwa ngamaNgqina kaYehova. Ityala eliphakathi kweUnion of Jehovah’s Witnesses and Others v. Georgia libonisa ukuba urhulumente ufuna ukuvala imibutho esemthethweni emibini yamaNgqina kaYehova. Ngenxa yoko ukususela ngo-2001 ukuya kutsho ngo-2004 amaNgqina aye ahlaselwa ngokuqatha kunangaphambili.
INkundla Yamalungelo Abantu YaseYurophu Iyakwamkela Ukuvuma KweGeorgia Ityala
Kwisigqibo sayo esapapashwa ngoMeyi 21, 2015, * INkundla Yamalungelo Abantu YaseYurophu yathi, ngoSeptemba 2014 urhulumente uye wavuma yaye “ufuna ukuxolisa ngokunyhasha” amalungelo amaNgqina kaYehova. Wavuma nokuba ukuvala imibutho esemthethweni yamaNgqina ngo-2000 “kwakungenasihlahla” nokungabikho komthetho ofanelekileyo kwenze ukuba loo mibutho ingakwazi ukubhaliswa.
Le nkundla yakwamkela oku njengesizathu esifanelekileyo sokulivala ityala. Yathi, “ngokungavumeli amaqela onqulo athile ukuba abhalise okanye ukuthi ukubhalisa kwawo akukho semthethweni, amagunya abandakanyekilieyo abangela ukuba inkululeko yonqulo neyokhetha iqela labantu ofuna ukuba kunye nabo angafumaneki kwabo bacela ukubhaliswa, ibe oko akuvisisani noArticle 11 weSindululo omele ufundwe kunye noArticle 9.” Urhulumente wavuma ukuhlawula i-6 000 yeeyuro yelahleko nencitho.
Ukuphelisa Isivumelwano Sokubhaliswa Semibutho Esemthethweni Kukhokelela Ekutshutshisweni Iminyaka
Imibutho emibini, iUnion of Jehovah’s Witnesses neRepresentation of the Watch Tower Bible and Tract Society of Pennsylvania (USA) eGeorgia, yabhaliswa ngokusemthethweni ngo-1998. Nakuba kunjalo, ilungu lepalamente elalinenzondelelo ebaxiweyo lalifuna ukuba amaNgqina kaYehova angabikho apho eGeorgia. Ezinye iinkokeli zonqulo zamaOthodoki zazilixhasa ngokuthetha nokusasaza izinto ezingekhoyo nokubangela ukuba amaNgqina ahlaselwe.
NgoAprili 1999, eli lungu lepalamente, njengommeli wombutho walo lezopolitiko, lafaka isikhalazo kwiNkundla Yesiphaluka i-Isani-Samgori yaseTbilisi ukuba kuvalwe umsebenzi wamaNgqina kaYehova nokuba kupheliswe izivumelwano zokubhaliswa kwemibutho yawo emibini esemthethweni. Xa laqaliswa ukuxoxwa ityala ngoJuni 1999, abefundisi bamaOthodoki nabalandeli babo babekhona ngaphakathi enkundleni. Ngaphandle, owayekiswayo kubufundisi kwicawa yamaOthodoki, uVasili Mkalavishvili, nabalandeli bakhe batshisa ekuhleni iincwadi zonqulo zamaNgqina kaYehova.
Emva kokuhlola ubungqina, iNkundla Yesiphaluka i-Isani-Samgori yasichitha isimangalo selungu lepalamente njengesingenasihlahla. Labhena. NgoJuni 26, 2000, inkundla yesibheno yasishenxisa isigqibo senkundla yamatyala yaza yayalela ukuba izivumelwano zokubhaliswa kwemibutho esemthethweni yamaNgqina kaYehova zipheliswe. Emva kokuba kuphume eso sigqibo, amaOthodoki anenzondelelo ebaxiweyo asebenzisa elo thuba ukuze aphembelele ukuhlaselwa kanobom kwamaNgqina. NgoFebruwari 22, 2001, iNkundla Ephakamileyo yaseGeorgia yavumelana neso sigqibo, isithi akukho mthetho ukhoyo owenza ukuba bangakwazi ukugweba nxamnye namaNgqina. Bezame zonke iinkundla zasekuhlaleni, ngoAgasti 16, 2001 amaNgqina kaYehova afaka isicelo kwiNkundla Yamalungelo Abantu YaseYurophu.
Emva kwesigqibo seNkundla Ephakamileyo, amaNgqina atshutshiswa aza ahlaselwa ngokuqatha kunangaphambili. Kwizihlandlo ezininzi, amapolisa aye awawakhusela amaNgqina, ade abancedise abo bawahlaselayo. AmaNgqina amaninzi onzakala kakhulu. Abanquli abanenzondelelo ebaxiweyo bawahlasela bephazamisa iintlanganiso zawo zonqulo, batshisa izindlu zawo, beba baza batshabalalisa izinto zawo kwaye batshisa neencwadi zawo. Abasemagunyeni zange bawavumele amaNgqina ukuba angenise iincwadi zawo kwelo lizwe yaye bazixutha ezo zazisele zingenisiwe ngaphambili. Zange bawavumele nokuba baqeshe izakhiwo ukuze akhonzele kuzo amaNgqina. Ngenxa yentshutshiso eyayiqatha nokungakhuselwa ngurhulumente, amaNgqina kaYehova eGeorgia afaka isicelo kwiNkundla Yamalungelo Abantu YaseYurophu, bechaza indlela aphathwa kakubi ngayo nokubandakanyeka kwamapolisa koko. Kumatyala amabini asele echotshelwe, iNkundla Yamalungelo Abantu YaseYurophu yagqiba ekubeni amaNgqina aliphumelele ityala. *
Njengoko iimeko zaqalisa ukubangcono eGeorgia, amaNgqina akwazi ukubhalisa imibutho yawo ukuze akwazi ukubangabanini bezakhiwo nokwenza ezinye izinto zomthetho. Kwangelo xesha, abasemagunyeni baseGeorgia abamba aze avalela uMkalavishvili, oyena mntu owayephambili ekuwahlaseleni kunye nabalandeli bakhe. AmaNgqina ayeka ukutshutshiswa ngokuqatha ngo-2004.
Indlela Eyiyo Imeko Ngoku
Nangona impatho yamaNgqina kaYehova eGeorgia iye yaphucuka njengoko iminyaka ihamba, asafumana izidubedube ngamaxesha athile xa besenza izinto zonqulo. Ingxelo eye yathunyelwa kutsha nje kuMbutho Wezokhuseleko Nentsebenziswano iye yabonisa ukuba kunyaka ka-2014, kangangezihlandlo eziyi-63 kuye kwahlaselwa amaNgqina kaYehova ngenxa yentiyo eGeorgia.
UMichael Jones, ummeli wamaNgqina kaYehova walapho, wathi: “Siyibulela kakhulu iNkundla Yamalungelo Abantu YaseYurophu ngokubona ukuba amaNgqina aye aphathwa kakubi kule minyaka idlulileyo. Siyavuya ukubona iGeorgia izimisele ukukhusela amalungelo abantu, siyathemba ukuba esi sigqibo, kunye nezinye izigqibo ezilungileyo zeNkundla, zizakwenza ukuba aphathwe kakuhle kuze kuwanike inkululeko yonqulo engakumbi amaNgqina kaYehova eGeorgia.”
^ isiqe. 4 INkundla Yamalungelo Abantu YaseYurophu yagqiba ngesigwebo ngoAprili 21, 2015, kodwa yasikhupha kwinyanga elandelayo.
^ isiqe. 10 Members of the Gldani Congregation of Jehovah’s Witnesses and Others v. Georgia, no. 71156/01, 3 May 2007; and Begheluri and Others v. Georgia, no. 28490/02, 7 October 2014.